“Ermənistan rəhbəri danışıqlar prosesini pozub” – Novator.az\nPrezident İlham Əliyev sentyabrın 19-da Heydər Əliyev adına Bakı Dərin Özüllər Zavodunda “Abşeron” yatağının dəniz əməliyyatlarının təməl mərasimində iştirak edib. Mərasimdən sonra prezident Azərbaycan Televiziyasına, İctimai Televiziyaya və “Real” Televiziyasına müsahibə verib, siyasi məsələlərə də toxunub.\nDağlıq Qarabağ münaqişəsi üzrə danışıqlar barədə sualı cavablandıran dövlət başçısı deyib: “Danışıqların hazırkı vəziyyətini mənfi qiymətləndirirəm. Hesab edirəm ki, Azərbaycan xalqı mənimlə tam razıdır. Bilirsiniz, mən hər zaman, bütün dövrlərdə Azərbaycan xalqına həqiqəti demişəm və hesab edirəm ki, bu, yeganə düzgün siyasətdir. Xalq bilməlidir nələr baş verir, hansı yerdəyik, nədir bizim siyasətimiz. Mən çıxışlarımda və media nümayəndələri ilə görüşlərimdə aktual məsələlərə aydınlıq gətirirəm və hesab edirəm ki, bu çox vacibdir. Çünki vətəndaşlar bilməlidirlər və düzgün təhlil aparmaq üçün onlar düzgün məlumat əldə etməlidirlər.\nDanışıqlar faktiki olaraq getmir. Mən demişəm ki, biz imitasiya naminə danışıqlarda iştirak etməyəcəyik. O demək deyil ki, biz danışıqlardan imtina edirik, ancaq o deməkdir ki, biz Ermənistanın özünə görə bic siyasətinə qoşulmaq istəmirik. Bu görüntü naminə aparılan danışıqlarda iştirakımız o görüntünün mahiyyətinə uyğun olacaq. Faktiki olaraq Ermənistan rəhbəri danışıqlar prosesini pozub, pozur yox, pozub. Çünki onların cəfəng bəyanatları, təxribat xarakterli addımları danışıqları mənasız edir.\nƏfsuslar olsun ki, Ermənistanın indiki rəhbərliyi bu məsuliyyəti dərk etmir. Onlar bu addımların nəyə gətirib çıxara biləcəyini də düzgün təhlil edə bilmirlər. Halbuki Ermənistanda rasional düşüncəli insanlar, siyasətçilər var. O siyasətçilər özləri artıq bu məsələni qaldırırlar və Ermənistan ictimaiyyətinə öz fikirlərini çatdırırlar ki, Ermənistanın bugünkü rəhbərliyi Ermənistanı uçuruma aparır.\nSiz bilirsiniz ki, iki il bundan əvvəl Ermənistanda dövlət çevrilişi baş verəndə Azərbaycan buna neytral qaldı. Yəni biz vəziyyətdən istifadə edib nəyisə əldə etmək fikrində olmadıq. Biz hesab edirdik ki, bu labüd idi. Çünki Ermənistanın bundan əvvəlki hakimiyyəti erməni xalqında ancaq nifrət hissləri doğururdu və faktiki olaraq bu hərbi-kriminal rejim Ermənistanı tamamilə bərbad vəziyyətə salmışdı. Xüsusilə nəzərə alsaq ki, yeni hakimiyyət çox ümidverici bəyanatlar verməyə başlamışdı ki, bu məsələni həll etmək istəyirlər, əvvəlki hakimiyyəti tənqid edirdi, bizə qeyri-rəsmi kanallarla müsbət siqnallar göndərirdi, vaxt istəyirdi. Biz də ümidlərlə yaşayırdıq ki, bəli, yeni hakimiyyət bütün başqa sahələrdə də, bu sahədə də yenilik gətirəcək və əvvəlki yanlış siyasətə düzəliş edəcək. Xüsusilə mənim Ermənistanın baş naziri ilə Düşənbədəki məlum görüşlərimdən sonra bu fikir daha da möhkəmləndi. O vaxt məndən xahiş olundu ki, onlara vaxt verilsin, Ermənistanda daxili vəziyyət ağırdır, çətindir, keçmiş hakimiyyətin nümayəndələri revanş almaq istəyirlər və bu da danışıqlar prosesinə çox mənfi təsir göstərəcək. Onlar danışıqlara meyillidir, məsələni həll etmək istəyirlər və xahiş edilirdi ki, atəşkəs rejimi möhkəmlənsin. Mənim isə sözüm o idi ki, biz ciddi danışıqlar aparmalıyıq və o təqdirdə, əlbəttə, atəşkəs rejimi daha da möhkəm olacaq.\nO görüşdən sonra hər iki tərəf razılıq əsasında ayrı-ayrı açıqlamalar verdi. Açıqlamaların əsas mahiyyəti ondan ibarət idi ki, biz görüşdük, yəni qeyri-formal, qeyri-rəsmi görüş keçirdik, razılaşdıq ki, danışıqlar prosesi sürətləndirilsin və atəşkəs rejimi möhkəmləndirilsin. Çünki bu iki mövqe daim vəhdət təşkil etməlidir. Əks təqdirdə bu, status-kvonun möhkəmləndirilməsi demək olacaq, buna isə biz heç vaxt razı ola bilmərik.\nMüəyyən müddət ərzində Minsk qrupunun həmsədrləri də ümidlərlə yaşayırdılar və gəlib gedəndə, görüşlər əsnasında ümidlərlə dolu fərziyyələr irəli sürürdülər.\nAncaq keçən il Ermənistan baş nazirinin səsləndirdiyi cəfəng fikirlər danışıqlar prosesinə ciddi zərbə vurdu. “Qarabağ Ermənistandır” deməklə nəinki o yalanı bütün dünyaya yaydı və bu da davam edir, eyni zamanda danışıqlar prosesini mənasız edir. Əgər o hesab edir ki, Qarabağ Ermənistandır, onda nə barədə danışmaq olar? Əgər o belə hesab edir ki, Qarabağ Ermənistandır, – halbuki bütün dünya bu cəfəng fikri rədd edib, – onda hansı sülh müqaviləsindən söhbət gedə bilər? Yəni bu, siyasi təxribat idi.\nİkinci siyasi təxribat o idi ki, Azərbaycan Ermənistanla yox, Dağlıq Qarabağla danışıqlar aparmalıdır. Bu da formatı dəyişdirmək deməkdir və buna biz heç vaxt razı ola bilmərik. Çünki bu oyuncaq kriminal xunta rejimi ilə heç bir təmaslarımız ola bilməz. Eyni zamanda Minsk qrupunun həmsədrləri də buna heç vaxt razı ola bilməzdilər. Düzdür, onlar diplomatdırlar və çalışırlar ki, diplomatik leksikonu dilə gətirsinlər, ancaq hesab edirəm, Ermənistan tərəfinə artıq deyildi ki, bu kimi açıqlamalar ziyanlıdır və onların özləri üçün də problemlər yaradır.\nFaktiki olaraq bu açıqlamalar onu deməyə əsas verir ki, Ermənistan danışıqlardan çıxıb, biz yox, Ermənistan. Belə olan halda biz duraq deyək ki, gəlin danışıqlara başlayaq, yaxud da davam edək, bu, sadəcə, məsuliyyətsizlik olar. Özümüz-özümüzü aldatmamalıyıq, xalqımızı aldatmamalıyıq. Danışıqlar getmir və bu, pandemiyaya görə baş vermir. Əlbəttə, pandemiya müdaxilə edib, amma pandemiyasız da danışıqlar getmir. Siyasi cəhətdən bu qüsurlu və ziyanlı bəyanatlar danışıqlar üçün yer qoymur.\nİndi baxın onların digər addımlarına. Ermənistan qanunsuz məskunlaşdırma aparır. Bu, bütün beynəlxalq konvensiyalara ziddir. Onların ağlı çatmır, təcrübəsi, bilikləri yoxdur – onlar bunu nümayişkaranə göstərirlər. Bu, Cenevrə konvensiyasına tamamilə ziddir, bu, cinayətdir. İşğal edilmiş torpaqlara haradansa insan gətirib qanunsuz məskunlaşdırmaq cinayətdir. Bunu Paşinyan rejimi şüurlu şəkildə edir. Bu təxribatdır, bizi təxribata çəkirlər. İnternetdə göstərirlər ki, Livandan hansısa erməni ailəsi gəlib, orada hansısa iş görür.\nOndan başqa bizim qədim tarixi şəhərimiz Şuşada o qondarma rejimin qondarma, dırnaqarası rəhbərinin guya andiçmə mərasimini keçirirlər. Bu, növbəti təxribatdır. Bu, bizə qarşı açıq təhqirdir. Onlar hesab edirlər ki, biz buna dözəcəyik? Bunu, bu təxribatı kim edir? Onlar edir. Biz heç bir təxribat etmirik. Biz öz mövqeyimizdə dayanmışıq.\nErmənistanın baş naziri bizə 7 şərt qoyur. Birincisi, sən kimsən ki, bizimlə şərt dilində danışırsan. Əgər biz onunla şərt dili ilə danışmaq istəsək, onun siyasi ömrü çox çəkməyəcək. Mən demişəm ki, biz bu cəfəng şərtləri rədd edirik. Amma bizim bir şərtimiz var, onlar bizim torpaqlarımızdan qeyd-şərtsiz və tam çıxmalıdırlar, necə ki, bu, BMT Təhlükəsizlik Şurasının qətnamələrində öz əksini tapır.\nOrada hansısa komediya tipli təlimlər keçirirlər. Yəni hər bir addım bizə qarşı açıq təxribatdır.\nİyul təxribatı. O da artıq silahlı təxribatdır və heç kimə sirr deyil ki, bunu Ermənistan başlayıb. Artıq Minsk qrupunun həmsədr ölkələrinin birinin yüksək vəzifəli rəsmisi bunu açıq bildirib. Mən o vaxt da demişəm, bu gün də deyirəm, bizim Ermənistan ərazisində heç bir hərbi hədəfimiz yoxdur və əgər istəsəydik, biz Ermənistan ərazisinə keçə bilərdik, bizim tam hərbi imkanlarımız var idi. Amma biz bunu etmədik. Çünki bizim hərbi siyasət konsepsiyamızda bu yoxdur, əgər bizə qarşı ciddi təxribat törədilməsə. Əgər törədilərsə, onda bizim üçün heç bir məhdudiyyət olmayacaq, bunu hər kəs bilsin, heç bir məhdudiyyət. Əgər onlar beynəlxalq hüququ yerə vururlarsa, biz niyə beynəlxalq hüququ gözləməliyik, biz də yerə vuracağıq, amma axırı pis olacaq onlar üçün.\nİyul təxribatından sonra avqust təxribatı. Mülki vətəndaşlara qarşı terror aktları, hərbçilərimizə qarşı hərbi təxribat törətmək üçün diversiya qrupu göndərildi və o diversiya qrupunun başçısı tutuldu. O ifadələr verir, etiraf edir, adlar çəkir, kim göndərib, necə göndərib. Yəni bu, çoban deyil, bu, yolunu azmış hansısa uşaq deyil. Yoxsa onlar bütün casuslarını çoban və dəli adlandırırlar. Bizdə onlardan artıq 5-6-sı var. Hamısı da dəli, hamısı da çoban? Belə çıxır ki, yəni Ermənistanda çobanlar və dəlilər əksəriyyət təşkil edir? Buna da çoban demək istəyirdilər, amma daha deyə bilmirlər.\nBu təxribatı kim edir? Bizmi diversiya qrupu göndərmişik? Yox, onlar göndəriblər. Bizmi iyul hadisələrini törətmişik? Yox, onlar. Bizmi onların vətəndaşlarını öldürmüşük? Yox, onlar. Ermənistan tərəfində mülki şəxslər arasında bir dənə də qurban yox idi. Amma bizim 76 yaşlı ağsaqqal həlak oldu, nə qədər ev dağıldı.\nBu təxribatlar faktiki olaraq o siyasətin məntiqi nəticəsidir. Məqsəd danışıqları pozmaq, ondan sonra bizi ittiham etmək və status-kvonu dəyişməz saxlamaqdır. Budur, onların məqsədi. Ona görə hesab edirlər ki, bunu edə biləcəklər, hesab edirəm ki, səhv edirlər. Nə qədər bunu tez anlasalar, onlar üçün bir o qədər yaxşı olacaq”.\n2020-ci ilin iyul ayında Azərbaycan-Ermənistan sərhədinin Tovuz rayonu sahəsində gedən döyüşlər zamanı və ondan sonrakı dövrdə Rusiya və Serbiyadan Ermənistana silah göndərilməsi barədə məlumatlara toxunan prezident deyib: “Ermənistan bizim üçün daim təhlükə mənbəyidir. Ona görə Ermənistanla əlaqədar olan bütün hadisələri biz izləməliyik və bilməliyik. Sual yarana bilər, biz haradan bilmişik ki, Serbiyadan və Rusiyadan onlara silahlar göndərildi. Xüsusilə Serbiyadan göndərildi. Bunu biz, əlbəttə ki, etibarlı mənbələrdən öyrənmişik. O ölkələrə bu məsələ ilə bağlı diplomatik kanallarla siqnallar göndərildi. Eyni zamanda hər iki ölkənin prezidentləri ilə də mənim telefon söhbətim oldu və mən narahatlığımı ifadə etdim. Onu bildirdim ki, Azərbaycan cəmiyyətində bu, bir çox suallar doğurur. Xüsusilə bu yüklərin daşınmasının intensiv xarakter alması, eyni zamanda toqquşmaların dayandırılmasından dərhal sonra baş verməsi və iyul ayından sentyabr ayına qədər davam etməsi. Artıq bu da faktdır. Ona görə məsuliyyətli ölkə kimi mən hesab etdim ki, bu məsələni mütləq aydınlaşdırmalıyam.\nMən ümumiyyətlə hesab edirəm ki, əgər hansısa problem, sual, narahatlıq varsa, niyə biz bunu gizlətməliyik?! Biz bunu dilə gətirməliyik və bunu da etdik. Telefon danışıqları ilə əlaqədar Prezidentin mətbuat xidməti müvafiq açıqlamalar dərc etdi. Hesab edirəm ki, oradakı məlumat kifayətdir.\nƏlbəttə ki, bu, bizi çox narahat edir. Çünki Ermənistan Azərbaycana qarşı hərbi təcavüz edib. Ermənistan terrorizmə sponsorluq edən ölkədir. Silahların göndərilməsinin intensiv xarakter alması bizi ciddi narahat edir. Çünki bu silahlar bizə qarşı istifadə olunur. Bu silahlarla bizim uşaqlarımız, insanlarımız vurulur, həlak olur. Ona görə bu məsələ, hər bir başqa məsələ kimi, diqqət mərkəzindədir. Biz bundan sonra da vəziyyətə nəzarət edəcəyik.\nSöz düşmüşkən, mən bu hadisələrdə Gürcüstan hökumətinin fəaliyyətini yüksək qiymətləndirmək istəyirəm. Bilirsiniz ki, Gürcüstan öz ərazisindən Ermənistana silahların daşınmasına imkan vermədi. Məhz buna görə Xəzəryanı ölkələrin əraziləri və hava sahələri vasitəsilə yük təyyarələri Ermənistana silahlar daşıyır. Gürcüstan özünü çox etibarlı tərəfdaş kimi apardı. Ona görə mən Gürcüstan hökumətinə təşəkkürümü bildirirəm”.\nİlham Əliyev qeyd edib ki, azərbaycanlılar mütləq Dağlıq Qarabağa qayıdacaq: “Dağıdılmış bütün tarixi abidələri, evləri bərpa edəcəyik. Küçələrə Azərbaycan adlarını verəcəyik, adları dəyişdirilmiş kəndlərə öz əsl adlarını qaytaracağıq. Biz mütləq bunu edəcəyik. Çünki haqq-ədalət bizim tərəfimizdədir. Bizim başqa ölkələrin torpağında gözümüz yoxdur, öz torpağımızı da heç kimə verən deyilik. Bu gün mövcud olan Ermənistan tarixi Azərbaycan torpaqlarında yaradılıb. Bu haqda kifayət qədər tarixi sənədlər var. İkinci erməni dövlətinin yaradılmasına biz heç vaxt imkan verməyəcəyik. Qarabağ bizimdir, Qarabağ Azərbaycandır!”


ELÇİBƏY: DEMOKRATİYA DÖYÜŞÇÜSÜ! – Reportyor\n“Mən çox qətiyyətli adamam” deyirdi. “Mən öz xalqımı sevdiyim üçün onunla məhəbbətlə davranmışam. Dövlət başçısı öz qətiyyətini ölkəsinin, dövlətinin içində öz vətəndaşlarına yox, çölündə düşmənlərinə göstərməyi bacarmalıdır” tezisini irəli sürürdü. Qətiyyətlilik odur ki, sən hər cür əzab-əziyyətdən keçərək xalqın xoşbəxtliyi uğrunda sonadək çalışasan. Burada sən bəzən öz şəxsiyyətini də qurban verməli olursan, sənin şəxsiyyətin itir, xalqın vahid ruhundə əriyir. Doğrudan da qətiyyətlisənsə, sənin haqqında hər şey deyiləcəyini gözə alıb özünü ümumi məqsəd yolunda qurban verməyi bacarmalısan. Kim haqqı cox sevirsə, qətiyyətli adam odur. Qətiyyət qan tökməklə ölçülməz. Və bu fikirləri ancaq ruhən və mənən idealist, alim və siyasətçi, müəllim və ideoloq olan böyük bir dövlət adamı söyləyə bilərdi…Əbulfəz bəy burada səsləndirdiyimiz və səsləndirmədiyimiz çox fikri ilə 20-ci əsrin ikinci yarısını özündə təcəssüm etdirirdi. O bir siyasət adami id, ruh adami idi, amma ən əsası, böyük Turan yolçusu idi. Elçibəyin ömrünün son günlərini də daha çox BAB in toplantılarına həsr etdi. Və hər toplantıda o çıxışlarını böyük ruh yüksəkliyi ilə bitirirdi. Məruzəmin sonunu mən də həmin ruhla bitirmək istəyirəm.


AQUPDK 2014-cü ilin I yarısı üçün fəaliyyət planını açıqladı\n26 Dekabr 2013 12:36 | 116\n"Ailə, Qadın və Uşaq Problemləri Üzrə Dövlət Komitəsi 2014-cü ilin I yarısı üçün fəaliyyət planını təqdim edib". SİA-nın məlumatına görə, bu barədə məlumat verən komitənin sədr müavini Sədaqət Qəhrəmanova bildirib ki, gələn il komitə tərəfindən bir çox maarifləndirici tədbirlər, dəyimi masa və konfransların keçirilməsi nəzərdə tutulur.\nOnun sözlərinə görə, tədbirlərin əsasını ailə siyasəti təşkil edəcək: "Gələn il həmçinin ailə məsələləri, milli-mənəvi dəyərlərin təbliği ilə bağlı tədbirlərin keçirilməsi planlaşdırılır. Komitənin önəm verdiyi mövzulardan olan reproduktiv sağlamlıq məsələsidir ki, 2014-cü ildə də hu istiqamətdə tədbirlərin keçirilməsi nəzərdə tutulub. Gələn il Komitə məişət zorakılığı ilə bağlı rayon icra hakimiyyətləri ilə birgə tədbirlər keçirməyi planlaşdırır".\nKomtənin sədr müavini vurğulayıb ki, 2014- ilin I yarısında qurum tərəfindən həmçinin uşaq hüquqlarının qorunması istiqamətində maariflındirici tədbir və konfransların keçirilməsi nəzərdə tutulur: "Gələn il qadın və uşaqların saxlandığı cəza müəssisələrində problemlərlə bağlı tədbirlər keçirilməsi planlaşdırılır. Bundan əlavə, 2014-cü ilin ilk yarısında III Ümumrespublika Uşaq konfransı keçiriləcək. Bildiyiniz kimi, komitə dövlət qurumları ilə sıx əməkdaşlıq edir və onlarla birgə tədbirlər həyata keçirir. Bu fəaliyyət gələn il də davam edəcək. Belə ki, AQUPDK gələn il Daxili İşlər Nazirliyi, Əhalinin Sosial Müdafisi Nazirliyi ilə birgə bir çox mövzularda tədbirlər keçirməyi planlaşdırır".\nS.Qəhrəmanova həmçinin bildirib ki, komitə gender bərabərliyinin təmin edilməsi ilə bağlı layihə hazırlayır ki, bununla bağlı da tədbirlərin keçirilməsi nəzərdə tutulur: "Gələn il həmçinin 14-15 aprel tarixində Qadın Sahibkralığı ilə bağlı konfransın keçirilməsi planlaşdırılır. Regional Mərkəzərin fəaliyyəti, informasiya və sosial araşdırma istiqamətində tədbirlər həyata keçiriləcək. Gələn il həmçinin "Açıq Qapı" adlı beynəlxalq forum keçiriləcək. 2014-cü ildə komitə beynəlxalq əməkdaşlıq məsələləri ilə bağlı bir sıra ölkələrə səfər etməyi planlaşdırır".\nSosial 17 Yanvar 16:49


Furqan surəsi, 30-cu ayənin təfsiri\nHörmətli Adnan Oktarın 15 Mart 2013 tarixli söhbətindən Furqan surəsi ilə əlaqədar şərhlər.\nADNAN OKTAR: Peyğəmbər: “Ey Rəbbim! Qövmüm bu Quranı tərk etdi!” –dedi. Peyğəmbərimiz (s.ə.v)-in şikayətidir. Quran, xurafatçıların nə qədər azğın və nə qədər güclü olacaqlarına işarə edir. Baxın, Peyğəmbərimiz (s.ə.v)-in axirətdə bir şikayəti var: “Ey Rəbbim! Qövmüm bu Quranı tərk etdi!”. Yəni xurafata yönəldilər, Quranı əsas götürmədilər. Onsuz da hal-hazırda bütün islam aləminin başı xurafatlarla bəladadır. Çəkdikləri əzabların səbəbi də xurafatlar, uydurmalardır.\nFurqan surəsi, 30-cu ayəsinin təfsiri\nHörmətli Adnan Oktarın 4 noyabr 2013 tarixli söhbətindən Furqan surəsi ilə əlaqədar şərhlər.\nADNAN OKTAR: “Peyğəmbər: “Ey Rəbbim! Qövmüm bu Quranı tərk etdi!” – deyəcək.” Məhz Axırzamanda gələn fəlakəti açıqlayan ayə, Furqan surəsi, 30-cu ayə. Bu ayəni, hər müsəlmanın hər gün izah etməsi lazımdır. İslam aləminə gələn fəlakətini açıqlayan bir ayə. Hal-hazırda müsəlmanların çəkdiyi bəlanın səbəbini açıqlayır. Bir ayə, tam açıqlayır. Bax, “Və elçi dedi ki: “Rəbbim, Peyğəmbər (s.ə.v) şikayətçi olur Allaha. Bir dənə şikayəti var. Peyğəmbərimiz (s.ə.v)-in, başqa heç bir şikayəti yoxdur. Peyğəmbərimiz (s.ə.v)-in Allaha bir dənə şikayəti var, Quranda bu əhəmiyyətlə izah edilmiş. Böyük bir hadisə olduğu üçün, böyük bir fəlakət olduğu üçün, əsrlərlə davam edən böyük bir fəlakət olduğu üçün, İslam ümmətini məhv edən əsas səbəb olduğu üçün, bu böyük fəlakəti Quran çox əhəmiyyətli bir hadisə olaraq Peyğəmbərin tək şikayəti olaraq ifadə edir; “Rəbbim həqiqətən mənim qövmüm” məhz o dövrdə olan hamısı. Mənim qövmüm o zaman Peyğəmbərimiz (s.ə.v)-in ətrafında olan hər kəs. “Bu Quranı tərk edilmiş olaraq buraxdılar.” Yəni Axırzamana işarə edir. Çünki Peyğəmbərimiz (s.ə.v) zamanında bilirsiniz, Quranı tərk etmə yox idi, Qurana tam mənasıyla tutunma vardı, tam mənasıyla Quran yaşanırdı. Amma özündən sonraki böyük fəlakəti bir möcüzə olaraq izah edir. “Mənim qövmüm” deyir. Məhz ərəblər, müsəlmanlar, Peyğəmbərimiz (s.ə.v)-in qövmüyük biz, ona tabe olanlarıq. Baxın, Misirdə fəlakətin səbəbi odur. İraqda, Suriyada, Əfqanıstanda hər yerdəki fəlakətin səbəbi Peyğəmbərimin qövmünün Quranı tərk etməsidir. Bu Axırzamanda olacaq böyük fəlakəti, Peyğəmbərimiz (s.ə.v) öz zamanında vəhylə bildirir, böyük bəlanı. Təbii öz dövrünü də baxmaqla birlikdə, əsas olaraq Axırzamana baxır, Allahualəm.\nADNAN OKTAR: Onsuz da Peyğəmbərimiz (s.ə.v)- in ümmətindən bir şikayəti var. Axirətdə tək bir şikayəti var. Şeytandan Allaha sığınıram “Peyğəmbər: “Ey Rəbbim! Qövmüm bu Quranı tərk etdi!” – deyəcək.” Bu nə vaxt olur? Peyğəmbərimiz (s.ə.v) zamanında Quranı tərk edən oldumu? Hər kəs bağlandı Qurana, tam Quran yaşanırdı. Nə zaman tərk edilir? Dəccal zamanında. Dəccalliyyətin hakim olduğu dövrə işarə edir ayə ağırlıqlı olaraq. Yəni bir çox mənası var amma xüsusilə Dəccaliyyətə işarə edir. Dəccalın zamanında həm xuaraftçılar, həm mürtəcilər Quranı tərk edəcək. Həm əhli küfr, küffar, yəni iblisin və iblisat orduları tərk edəcəklər. Bu səbəbdən Müsəlmanlar az qalacaq. Yəni həqiqi Müsəlmanın sayı az qalacaq. Elə bir mühitdə hz. Mehdi (ə.s) ortaya çıxır.


Gifi GIFIBOX-u işə salır - Şərh - 2021\nGIFI bizi yeni GIFIBOX kəşf etməyə məcbur edir. Orijinal reseptlərlə doldurulmuş yemək qabları və bukletlər olan üç hazır hədiyyə qutusu. Hər şeyi kəşf etmək üçün bizi Parisdəki Maraisdə Mademoiselle M-də qəbul edirlər. Proqramda: dadlı cheesecakes etmək üçün bişirmə emalatxanası, sonra GIFI qutuları və mətbəx əşyaları təqdimatı. Rəhbərə əməl edin!\nƏsl aşpazlar emalatxanası\nAmélie Cochet Mademoiselle M bizi mətbəxlərinə salamlayır. Proqramda, spekulos bazası olan yem yağı ilə cheesecakes hazırlamaq. İştahaaçan. * Daha çox məlumat üçün: www.gif ">\nAmélie Cochet, addım-addım aşpaz ada layiq bir cheesecake hazırlamağı izah edir. Cihazı, meyvədən hazırlanmış blank, krem meyvəsi, şəkər, yumurta unu, vanil ekstraktı və portağal qabığının qarışığını düzəltməyə başladıq. * Daha çox məlumat üçün: www.gif ">\nFırın qoymağa hazırsınız!\nAmélie Cochet Dairələrimizin dibini əzilmiş fərziyyələr və yağ qarışığı ilə örtdükdən sonra, cheesecake maşınını tökdük. Dadlı tortlar sobada aşağı temperaturda bir saat bişirilir. * Daha çox məlumat üçün: www.gif ">\nAmélie Cochet Aşbaz GIFIBOX qablarından istifadə edərək iki növ cheesecakes təklif edir. Bu bir Amerika reseptini izləyir və buna görə də krem pendirdən ibarətdir. Ləzzətli! * Daha çox məlumat üçün: www.gif ">\nAmélie Cochet Bilirdinizmi? Populyar inancın əksinə, cheesecake kökləri qədim Romada yaranmışdır. Bu kəsmikdən hazırlanmışdır. * Daha çox məlumat üçün: www.gif ">\nGIFI geniş mətbəx və qutu qabları təklif edir\nAmélie Cochet ## Geniş çeşidli mətbəx əşyaları və GIFI qutuları, markanın tanıdığı əşyalara əlavə olaraq, hazırda kulinariya çeşidini inkişaf etdirir. Spatulalar, hər növ qəliblər və əşyalar sizi gözləyir. * Daha çox məlumat üçün: www.gif ">\nAmélie Cochet Bir doğum günü tortu düzgün bəzədilmədiyi təqdirdə bir deyil. GIFIBOX Party Cakes ilə birlikdə bütün lazımi avadanlıqlara sahib olacaqsınız. * GIFIBOX Holiday tortlar, GIFI-də 12 € *\nGIFIBOX Əşyalar və Kələm\nAmélie Cochet Dadlı oturacaqlar etmək istəyirsiniz? GIFIBOX Éclairs et choux sizə lazım olan bütün avadanlıqlarla təmin edir. * GIFIBOX éclairs və choux, € 15 GIFI-də *\nKişiselleştirilmiş qısa çörək\nAmélie Cochet Çox sadə cəhətlərinə görə qısa çörək peçenyelərindən yorulursunuz? GIFIBOX Sablés qəlibləri və ştampları ilə onları sonsuz bir şəkildə düzəldə bilərsiniz. * GIFIBOX Shortbread, € 12 GIFI-də *\nBoConcept tərəfindən yeni şəhər cəngəllik kolleksiyası\nCopyright 2021 \_ Evinizi bəzəmək üçün ən yaxşı fikirlər, alış-veriş üçün məsləhətlər \_ Gifi GIFIBOX-u işə salır


Ən yaxşısı öz oyunlarımızdır - Medianews\nƏn yaxşısı öz oyunlarımızdır\nNəşr edilib: 2019/05/31 9:23 Rubrika: Köşə Baxış sayı: 329 Müəllif: Zamin Hacı\n“İndi bizə bir çarə ki, yağış kəssin, dünən gedib çay qırağındakı cindar Hacı İsmayıldan xəbər aldım yağışı nə cür kəsmək olar? O büzürgüvar buyurdu: qırx keçəlin adını yazıb ağacdan asarsan, yağış kəsər”\n(“Molla Nəsrəddin” jurnalı, 4 avqust, 1906-cı il)\nBəli, bütün dünyaya sübut elədik ki, çox gözəl formada futbol yarışı da keçirərik, ən dalaşqan azarkeşləri olan ölkədən camaat gələr, birinin burnu qanamadan gedər. Bu nə şeydir, bizim vaxtilə fiqurlu konkisürənlərimiz, xizəkçilərimiz də var idi, olimpiadalarda iştirak edirdilər. Düzdür, axırıncı dəfə nəsə bir yarışda heç finişə gəlib çatmadılar, ancaq dərd eləmirik. Lazım gəlsə taparıq, istədiyimiz qədər sürüşərlər. Elə final oyununda qalib komandanın 4 topundan 2-nin müəllifinin Eden Azər adlı oyunçu olması əsl mistika deyildimi? Tanrı işarə verir ki, azərilər deyirlər, edirlər. Bizdə boş söhbət olmaz. Sözgəlişi, hələ final orucluğa düşdü, bir az ona görə başımız ibadətə qarışmışdı. AMEA Fizika İnstitutunun fətvası var, deyir Ramazan ayında futbol oynamaq məkruhdur. Yəni, günah deyil, ancaq eləməsən məsləhətdir. İnşallah, növbəti illərdə futbol üzrə dünya çempionatının oyunları başqa aylara düşər, biz bacarığımızı tam şəkildə göstərərik. Yanlış anlaşılmasın, indi də yaxşı oldu, sadəcə, deyirəm lap əla olar. Bizi istəməyənlər ölsün.\nMilli Məclisdən də xoş soraq var, deyir orda təzə qanun düzəldilib, indən belə iclasa gəlməyən deputatlar cəzalana bilər. Maraqlı yanaşmadır. Deputatın iclasa gəlməsi niyə vacibdir ki? Bəlkə o daim xalqın arasında, seçicilərinin problemləri ilə döyüşlərdədir? Bunu zorla gətirib iclasda oturtmaqdan biz nə qazanacağıq? Məncə çox düzgün olardı qanuna təzədən baxılsın, orda yazılsın ki, deputat iclaslara heç gəlməsin. Yoxsa elə deputat var beş il bütün iclaslara gəlir, lakin bir dəfə danışıb camaata tema vermir. Ancaq deputat da var Milli Məclisin qapısını tanımır, adı bütün millətin dilində əzbərdir.\nBayaq dini söhbətimiz yarımçıq qaldı, istəyirəm bir az onu xırdalayım. Diqqətli oxucuların yadında olar, mən köhnə yazılarımdan birində Avropanın, Qərbin oyunlarına – hər mənada – aludə olmağımızın ziyanlarından yazmışdım. Özünüz baxın, Bakıda indiyə qədər min dənə oyun olub, lakin bunlarda həmişə axmaq söz-söhbət, böhtançı yazılar, xaricdən maliyyələşən qara qüvvələrin dəyirmanına su tökən… Uzun sözün qısası, problem çıxaran turnirlər ancaq Avropaya, Qərbə aid olanlardır. Ən rahat turnirimiz İslam Oyunları olub. Bir dənə olsun tənqidi məqalə yazılmayıb, xaricdən üstümüzə bir it balası da mırıldanmayıb. Nəyə görə? Çünki biz müsəlman dövlətiyik! Şərqdə ilk cümhuriyyəti biz qurmuşuq, qadınlara səsvermə hüququ vermişik, ona görə indi qadınları UZİ-də aşkar edib öldürürük. Mövzu başqadır, əlbəttə, qanımızı qaraltmayaq. Sözümün canı odur ki, gərək hər millət öz tay-tuşları, öz mühitində otursun, oynasın. Sovet vaxtı bu temada yaxşı bir lətifə var idi, deyir tələbə gəlir imtahan verməyə, müəllim soruşur: “Marks kim olub?”. Tələbə deyir bilmirəm. Soruşur: “Engelsi tanıyırsan?”. Yenə cavab mənfi olur. Müəllim deyir sənə “2″ yazıram. Tələbə etiraz edir: ”Müəllim, sən Ağabala ilə Gülbalanı tanıyırsan?”. Müəllim deyir: “Yox”. Tələbə: “Gördün? Hərənin öz kruqu var da bə!”\nKeçən dəfə qəzetdə bu temada yaxşı bir qafiyə açmışdılar. Deyir Avropanın çox yerində homoseksual, gey adamlar şəhər rəhbərliyinə, nazir vəzifəsinə-zada gətirilir, bəs biz buna hazırıqmı? Müəllif tam haqlı olaraq axırda qənaətə gəlmişdi ki, yox, hazır deyilik. Doğrudan da, şəhərin başçısı, nazirliyin müdiri kişi adam olmalıdır. Biri var sən rüşvəti kişi adama verəsən, biri də var, türkün məsəli, hansısa gey qışqırda-qışqırda sənin pulunu alsın. Böyük fərqi var. Adamın reputasiyasına, gələcəyinə də mənfi təsir edir. Misal üçün, tutalım sən getdin homoseksual merə rüşvət verib bir neçə sot yer aldın, orda göydələn qayırdın. Kim ordan mənzil alacaq? Almazlar. Bizim millət belə şeylərdə tükü-tükdən seçir. Apple firmasının şefi Tim Kuk açıq gey olduğundan “Ayfon” telefonunu yandıran soydaşımız var.\nHər iki halda misalı rüşvətlə bağlı çəkdim, ancaq başqa nə misal çəkməyimi gözləyirdiniz? Adam dövlət qulluğuna başqa nəyə görə gedir ki? Xalqa xidmət üçün? Gülməli fikirləriniz var. Belə fikirləriniz olanda yazın göndərin, birlikdə gülək.


Beynəl-xalq Əhli-beyt (ə) universitetinin elmi üzvünün Şəbistanla müsahibəsi:\nİmam Zaman (ə) Aşura ilə dünyaya tanıdılır\nŞəbistan xəbər agentliyi: Necəki zühur astanası haqqındakı hədislərdə buyurulur ki, ürəklər İmam Zamana (ə) tərəf cəlb olsun və İmam Mehdi (ə) dünya xalqlarına tanıdılsın. Bu gün bu tanıdılma İmam Hüseynin (ə) qanı vasitəsi ilə dünyada ica olunur. ۱۳۹۶/۸/۱۸ - ۱۰:۵۰\nƏrbəinin mahiyyəti Aşuranın davamıdır\nŞəbistan xəbər agentliyi: Hövzə və universitet müəllimi xatırlatdı ki, İmam Hüseynin (ə) həyatı alimlər və tədqiqatçlar tərəfdən öyrənilməlidir. Sonra dedi: Ərəbəinni mahiyyəti Aşuranın davamıdır. Ərbəinə ehtiram göstərən insan İmam Hüseynin (ə) "Həl min nasirin" səsinə ləbbeyk deyib. ۱۳۹۶/۸/۱۷ - ۱۹:۳۴\nƏlborz ustanının Həzrət Mehdi Mövud (ə) mədəni mərkəzinin müdirinin Şəbistanla müsahibəsi:\nİmam Hüseyn (ə) məclisləri İmam Zamanla (ə) fasiləni azaldan qərargahdır\nŞəbistan xəbər agentliyi: Bu gün İmam Hüseyn (ə) məclislərində İmamdan (ə) ayrılmaq mövzusunda danışmalıyıq. Bu məsələni araşdırmaqla İmam Zamanla (ə) aramızda olan fasiləni azaldaq. İmam Hüseynin (ə) müsibətlərini açıqlamaq və onun səbəblərini təhlil etməklə yanaşı qeybət dövrünün vilayəti qəbul etmə əsri olduğunu vurğulayaq. ۱۳۹۶/۸/۱۵ - ۱۹:۰۴\nİxtisaslaşmış Məhdəviyyət mərkəzinin yüksək təhsil şöbəsinin məsulu:\nAşura vasitəsi ilə zühura qoşulmağın yolu\nŞəbistan xəbər agentliyi: Hədislərdə İmam Zamanın (ə) dostlarının şücaəti və müqaviməti haqda çoxlu mətləblər vardır. Məsələn: Bu şəxslər dəmir parçaları kimi olacaqlar. Əgər istəsələr dağı yerindən oynadarlar. Bu aşuraçıların İmamın dostlarına qoşulmasıdır. ۱۳۹۶/۸/۷ - ۱۲:۱۲\nKatarsis, Aşuranın emosional dərki və iradəvi kədərlənmə\nİnsan vaxtaşırı müəyyən emosional yenilənməyə, təmizlənməyə ehtiyac duyur ۱۳۹۶/۸/۶ - ۱۱:۲۸


Adil xan Əbülfət xan oğlu Ziyadxanlı\n06.11.2012 19:15\tŞƏXSİYYƏTLƏR\t- İctimai-siyasi xadimlər\nAXC-nİn İrandakı səfİrİ Adİl xan Zİyadxanlının\nsİyasİ və dİplomatİk fəalİyyətİ haqqında\nOnlar öz qiymətli qanları ilə gənc respublikanın müqəddəs tarixinin ilk səhifələrini yazaraq gələcək nəsillər üçün yadigar qoydular.\nAdil xan Ziyadxanlı\nAzərbaycan Xalq Cümhuriyyətinin hakimiyyəti zaman etibarilə böyük bir dövrü əhatə etməsə də, XX əsr Azərbaycan tarixində xüsusi rol oynayıb. Dövrün tələbi və milli mənafeyimiz naminə bərqərar olan respublika milli sərvətlərimiz üzərində ali hakimiyyət hüququ əldə etməklə xalqımızın beynəlxalq aləmdə tanınması yolunda da mühüm addımlar atdı. XIX əsrin ilk illərindən çarizmin zülm yükünü öz üzərində daşımağa məcbur olmuş bir xalq, 1918-ci ilin 28 mayında milli istiqlaliyyətini elan etdi, müstəqil daxili və xarici siyasət yeritmək imkanı əldə etmiş oldu. Məmməd Əmin Rəsulzadə və onun məsləkdaşları qısa bir vaxtda yurdumuzun müstəqil bir ölkə kimi beynəlxalq aləmdə tanınmasına heç də asan yolla nail olmadılar, qarşıya son dərəcə ciddi maneələr çıxırdı. Bu maneələrin yaranmasında müstəmləkəçi dövlətlərlə yanaşı xalqımıza düşmən kəsilmiş erməni daşnakları da az rol oynamadılar.\nİstiqlal bəyannaməsindəki müstəqil və qonşu dövlətlərlə qarşılıqlı münasibətlərin qurulması zərurəti prinsipləri Azərbaycanın cənub qonşusu olan İranla da normal münasibətlərin yaranmasını tələb edirdi.\nYusif Vəzir Çəmənzəminli “Xarici siyasətimiz” əsərində yazırdı: “Rusla İranın arasında Azərbaycan dövləti təşəkkül etdi. Rus qorxusuna qarşı Qafqaz orduları döşlərini sipər edərək durdular və duracaqlar. İran da asudə nəfəs almağa başladı. Bundan sonra iki qonşu və müsəlman dövlətləri arasında dostluq hüsulə gəlməlidir. İranla aramızda məchul və ixtilaflı bir məsələ yoxdur. İki qonşu dövlətin tərəqqisi yalnız dostluq ilə ola bilər. İran bizi tutarsa və bizi müstəqil deyə tanırsa, özü üçün şimal tufanına qarşı sipər qazanar ” [4, s. 34-35].\nY.V. Çəmənzəminli “Müstəqilliyimizi istəyiriksə...” əsərində yazır: “Dövlətimizin Azərbaycan adlandığı sui-təfəhhümlərə (yalnış anlamlara) səbəb oldu. Halbuki, Təbriz əyalətinin, yəni İran Azərbaycanının İranın olub-olmaması barədə ortalıqda heç bir məsələ yoxdur. İranın hüququna təcavüz etmək fikrində deyilik, olmamışıq və olmayacağıq. Bizim tərəqqi və istirahətimizi təmin edən yalnız qonşularımız ilə dostluğumuz olacaqdır” [5, s. 56].\nHəmin dövrlə bağlı T.Svyatoçovski yazır: “Tehran Azərbaycan Cümhuriyyətinin Təbrizi İrandan ayırmaq üçün Osmanlıların əlində alət olduğunu hiss edirdi. Bu şübhə Osmanlıların 1918-ci il iyun ayı boyunca bu vilayəti təkrar işğal etməsilə daha da güclənmişdi. Nəticədə Azərbaycan hökuməti yanında İranın həyəcanını yatırmaq üçün, xarici siyasətində “Qafqaz Azərbaycanı terminin işlətdi” [15, s. 177-178].\nİranın rəsmi diplomatik nümayəndələri “Azərbaycan” adına etiraz etməklə yanaşı, İranın şimalında müstəqil dövlətlərin, xüsusən müsəlman dövlətlərin yaranmasını İranın mənafeyinə uyğun hesab edirdilər.\nQeyd edək ki, Qacar İran dövlətinin bir sıra dövlətlər kimi, uzun müddət Azərbaycan Xalq Cümhuriyyətini tanımaqdan imtina etməsi, ona ərazi iddiaları irəli sürməsi və bunun üçün Paris sülh konfransında səy göstərməsi, yalnız müttəfiqlər tərəfindən Azərbaycanın rəsmən tanınmasından sonra İranın Azərbaycan Xalq Cümhuriyyətini tanıması faktı, Müsavat hökumətinin çıxış yolunu İranla həmrəylikdə görməsi, ölkəmizin “Muxtar Cümhuriyyət” adlandırması və s. məsələlər İran İslam Respublikası Xarici İşlər Nazirliyinin Sənədlər və Diplomatiya Tarixi Mərkəzinin nəşr etdirdiyi “Heyət-e Fouğalade-ye Ğəfğaziyyə” sənədlər toplusu kitabında tam aydınlıq gətirilmişdir .\nParis sülh konfransında təqdim etdiyi memorandumunda İran, demək olar ki, bütün keçmiş Azərbaycan xanlıqları ərazisinə iddia irəli sürdü. Lakin get-gedə İran Azərbaycan Xalq Cümhuriyyətinə qarşı ərazi iddialarının perspektivsizliyini başa düşdü və siyasi reallıqlarla razılaşmaq məcburiyyətində qaldı.\nİranla AXC arasında ilk diplomatik münasibətlər 1919-cu ilin yazında İsmayıl xan Ziyadxanın (Adil xanın qardaşı) başçılığı ilə Tehran Fövqəladə missiyanın göndərilməsi ilə quruldu. Bu missiya İran hökuməti ilə bir sıra əhəmiyyətli məsələlər üzrə ilkin danışıqlar aparmış, AXC-nin Tehranda diplomatik nümayəndəliyinin Təbrizdə, İranın sərhəd və mərkəzi məntəqələrində konsulluqların yaranması məsələlərini müzakirə etmişdi [8 s. 190].\n1919-cu ilin yanvar ayının sоnu (1338-ci il Rəbiüssani ayının axırları) Fətəli xan Xоyski hökuməti elan etdi ki, bundan öncə adı çəkilmiş Adil xanın qardaşı Ismayıl xan Ziyadxanlının başçılığı ilə əhalinin hissiyatını təbliğ etmək üçün Tehrana bir heyət göndərmək qərarına gəldilər. Bununla da о, qarşılıqlı anlaşma üçün bir addım atırdı.\nİsmayıl xan Ziyadxanlı həmin ildə, yəni 1919-cu il aprel ayının оrtalarında Ənzəli yоlu ilə Irana daxil оldu. Yarı rəsmi «Iran» qəzeti «Qоnaq bizdəndir» adlı dərc etdirdiyi bir məqalədə «Qafqaz islam millətinin» nümayəndəsinin Irana gəlişindən məmnunluğunu bildirərək (Qədim dövrdən Qafqazla Iran geniş əlaqədə оlub) yazır ki, «… Bu möhtərəm qоnaq bizdəndir, yəni о tayfadandır ki, Iranda 100 ildən artıq səltənət etmiş, sözün əsl mənasında Iran dövlətinin və millətinin nümayəndəsidir. Cənab Ismayıl xan Ziyadxanlı (Qacar – S.T.) tayfasındandır, bunlar Gəncədə ən möhtərəm və etibarlı xanlardan sayılırlar və çar Rusiyası hökumətinin işğalından öncə Gəncədə hökmranlıq etmişlər». Xarici Işlər Nazirliyi rəsmiləri ilə Ismayıl xan arasında müxtəlif sahələrdə, xüsusilə Iran təbəələrinə dəymiş xəsarətin qarşılığını ödəmək, pоçt və ticarət sahəsindəki prоblemlərin həlli ilə müzakirələrdən başqa Şərqi Qafqaz xanlıqlarının Azərbaycan adlandırılması mövzusu əsas məsələlərdən biri idi [20, s. 107-108].\nBu arada Tehranda Ismayıl xan Ziyadxanlı və Iran Xarici işlər nazirlyi arasında cərəyan edən müzakirələr, Bakı mühitindən uzaq оlduğuna görə nisbi nailiyyətlərlə nəticələndi. Müzakirə mövzusu оlan məsələlər haqqında müəyyən razılışmalar əldə edildi və 4 iyun 1919-cu ildə Ismayıl xan Ziyadxanlı ilə Rus idarəsinin müdiri Mötəsəmül Səltənənin imzası ilə 14 maddədən ibarət müqavilə layihəsi imzalandı. Bu müqavilədə Respiblikanın (Azərbaycan Xalq Cümhuriyyəti nəzərdə tutulur – S.T.) tanınması mövzusu yaxud da iki dövlət arasında müştərək sərhədlər məsələsi müzakirə оbyekti оlmalı idi. Daha dоğrusu, əsas müzakirə iki dövlət arasında ticari münasibətlərlə bağlı mövcud prоblemlərin təcili aradan qaldırılması və iki dövlət vətəndaşlarının mütərəqqi оlaraq hüququnun qоrunması məsələsi müzakirə оbyekti оldu.\nLakin bununla belə işin nəticəsi təsdiqlənib qəbul məsələsinə çatan kimi о da ləğv edildi. Belə nəzərə çarpır ki, Bakı hökuməti bu razılaşmanın tənzimlənməsi prоsesindən xəbərsiz оlmuşdur, çünki şəban ayının оrtalarında Azərbaycan Xarici Işlər Nazirliyi Ismayıl xanın qayıdış vaxtını öyrənərkən qeyd etmişdir ki, оnun hərəkət etdiyi gündən məlumatsız оlmuşdur. Elə buna görə də, sоnrakı mərhələlərdə Bakıda bu razılaşma haqqında söhbət getdiyində (öndə görəcəyimiz kimi –S.T.) bu mövzu nəticəsiz qaldı. (20, səh. 113-114)\nAXC-nin görkəmli diplomatik xadimlərindən olan A.Ziyadxanlı haqqında bir qədər ətraflı məlumat verməyi məqsədə uyğun sayıram.\nAzərbaycanın XX yüzillikdə yetirdiyi siyasi xadimlərdən biri də rus işğalçılarına qarşı qəhrəmancasına mübarizədə, döyüş meydanında həlak olmuş Gəncə xanı Cavad xanın nəticəsi, dövrünün tanınmış ziyalısı, dövlət xadimi və diplomatı Adil xan Ziyadxanlıdır. Cavad xan oğlu Hüseynqulu xan ilə birlikdə gəncə qalasının divarları üzərində həlak olduğu 1804-cü ildən 1918-ci ilə qədər keçən 114 il ərzində Rusiya Azərbaycanı öz tarixi köklərindən qoparmaq, simasızlaşdırmaq, onu silah gücünə yaradılan imperiyanın içərisində əritmək üçün az iş görməmişdi. Lakin şirin vədlərin, hədə-qorxunun və top-tüfəngin bütün səylərinə baxmayaraq, azadlıq və müstəqillik ruhu daim yaşamış, tarixi şərait yaranan kimi Azərbaycan xalqı öz sözünü demişdi .\nA.Ziyadxanlı 1870-1871-ci illərdə Gəncədə anadan olmuşdur. İlk təhsilini xüsusi müəllim yanında almış, sonra isə Gəncə mədrəsəsində oxumuş, Moskva Universitetinin hüquq fakültəsini müvəffəqiyyətlə bitirmişdi. O, rus, fransız, ingilis və fars dillərini mükəmməl mənimsəmişdi. Geniş ictimai-siyasi fəaliyyət göstərən A.Ziyadxanlı “Qafqaz müsəlmanları şurasının” 7 üzvündən biri idi.\nO, öz həyatı ilə bağlı yazır: “Qafqazda, Gəncə şəhərində anadan olmuşam. İki qardaşım var idi və hər ikisi məndən böyük idi. Biz üç qardaş atamızın nəsihətlərinə qulaq asaraq elm öyrənməyə başladıq. Atam həmişə deyərdi: “Mənim övladlarım! Bu dünyada üç şey – dünya malı, şan-şöhrət, xidmət və hökumət və s. fanidir. Daimi xoşbəxtlik yoxdur. Bu dünyada insana müvəqqəti xoşbəxtlik bəxş etməyə qadir olan bir şey varsa, o da mərifət, tərbiyə, elm və əməkdir. Rüzgarın bir dəmində ola bilsin ki, sizin bütün maddi sərvətiniz əlinizdən çıxsın. Lakin sizin elm adlı sərvətiniz siz durduqca duracaq və həyatın ən çətin anlarında sizə əl tutacaq”.\nD.B.Seyidzadə “Rusiya Dövlət Dumasında Azərbaycan deputatları” kitabının XIX-XX əsr ərəfəsində Azərbaycan burjuaziyası və onun ideologiyasına aid I fəslində yazır: Proqramın bəndlərinin təhlili onu göstərir ki, təkliflərlə yanaşı, proqramı hazırlayanların fikrincə, - burada əyalətin sakitləşdirilməsindən başqa, həm də demokratik fikirlər də vardır. A.Ziyadxanov Dumada müzakirə zamanı qeyd edir ki, “müsəlman nümayəndələr proqramı tərtib edərkən qarşılarına öz siyasi ideyalarını həyata keçirmək məqsədi qoymamış, əksinə,– bizim inamımıza əyalətdə qalxan dalğaların yatırılmasına gətirib çıxaracaq bəndlər yazmışlar. Yalnız bundan sonra 17 oktyabr manifesti və hər hansı azadlıq haqqında danışmaq olar. Nə qədər ki, bu qanlı hadisələr Damokl qılıncı kimi başımızın üstündə asılıb, heç bir azadlıq haqqında arzu etmək olmaz. Azadlıq müsəlmanlara hava kimi lazımdır” [17, s. 24].\nHüseyn Baykara 1905-ci il birinci rus inqilabının Azərbaycana təsiri barəsində belə yazır: “1905-ci ilin bahar və yay aylarında Bakıda başlanan milli hərəkat, Azərbaycanını digər şəhərlərində də yayıldı. Çar idarəsinin qoyduğu məhdudiyyətlərə baxmayaq Gəncə bələdiyyəsinə seçkilər zamanı 55 nümayəndə seçilmişdi. Bu seçkilər çar idarəsi tərəfindən təsdiq olunmasa da milliyətcə türk olan 55 nümayəndənin iştirakı ilə bələdiyyənin iclası davam etdirildi” [6, s.110-111].\nGəncə yaxınlığındakı Hacıkənddə keçirilən iclasda Əlimərdan bəy Topçubaşov Qafqaz müsəlmanları ilə Azərbaycan türklərinin siyasi, sosial, iqtisadi ehtiyaclarını anlatdıqdan sonra, yerli və müstəqil bələdiyyə, vilayət məclisi, kənd idarə heyətlərinin yaradılması zərurətini izah etdi. İclasda qərara alındı ki, Gəncə qəzasında və vilayət mərkəzində yaradılması nəzərdə tutulan müstəqil yerli idarələr haqqında xalqa məlumat üçün yığıncaqlar keçirilsin. Yığıncaqların təşkil olunması Adil xan Ziyadxanov, Ələkbər bəy Rəfibəyov, Ələkbər bəy Xasməmmədov və cahangir Xoyskiyə həvalə olundu. Bundan başqa Ə.Topçubaşov, A.Ziyadxanov Ə.Xasməmmədovdan ibarət üç nəfərlik heyət seçildi. Onlara Gəncə bələdiyyəsinə aparılan seçkiləri təsdiq etdirmək, müsəlmanların yerli idarələrə seçkisindəki hüquqi məhdudiyyətlər haqqında qanun dəyişdirilincəyə qədər yeni seçkilərin dayandırılması üçün rus idarələrində çalışan vəzifəli şəxslər qarşısında təşəbbüs qaldırılması tapşırılır.\nLeninin və onun əlaltılarının Azərbaycanı işğal etmək, Bakı neftini yenidən ələ keçirmək haqqında planlar cızdığı bir vaxtda Adil xan Ziyadxanlı Azərbaycanın rus xalqına, müstəmləkəçilik azarına tutulmayan rus xalqına münasibətini ümumiləşdirərək yazırdı: “Təəssüf ki, biz Azərbaycan türkləri üzərində alitəbiətlik və insaniyyət sifətləri əskik olmayan və Lev Tolstoylar və sairələr yetirmiş həqiqi rus millətini içərimizdə görməmişik və o millət ki, Azərbaycan müstəqil dövləti yenə vaxtında beynəlxalq qayda üzrə onunla ticarət, iqtisad və sair cəhətdən dostanə əlaqə bərpa edəcəkdir”.\nAdil xan Ziyadxanlı 1918-ci ildə dövlət idarələrində və məktəblərimizdə ana dilimizin işlədilməsinə etiraz əlaməti olaraq yazırdı: “Məhəlli məhkəmə idarələrimizdə öz ana dilimiz işlədilmirdi. Oradakı hakimlər dilimiz bilmirdi və bilmək də istəmirdilər və öz hüquqşünaslarımızdan da məhkəmələrimizdə hakim təyin etmirdilər... Türk dilimiz bütün məktəblərdən qovulmuşdu. Rəsmiyyəti gözləmək xəyalilə türk balalarına ancaq həftədə bir dəfə dərs oxumaq ixtiyarı verilirdi ki, bu dərs də ancaq şagirdlərin yorğun və həvəsdən düşdüyü zamanda təyin olunmuşdu. İnsana qarşı bundan artıq da xəyanət və zülm olarmı ki, millətin ana dilində oxumağına mane olsunlar. Bir millətin birinci və ali neməti və fəxri onun dilidir. Onun dilini əlindən almaq onu öldürmək deməkdir”.\nDünya hərb tarixində özünəməxsus yer tutan və daim müsəlmanların və türklərin imdadına yetişən Osmanlı ordusunun Bakıya gəlişi ilə bağlı qeyd edir ki, Dövləti-Aliyyəyi-Osmaniyyə xahişimizi qəbul edib dərhal bir ordu qüvvəsi Azərbaycana göndərdi və bu ordu iyun ayının əvvəllərində 1918-ci ildə Azərbaycana daxil oldu. Az bir zamanda Osmanlı türkləri və Azərbaycan türkləri köməkləşib davam edən ixtişaşı yatırmaqla məmləkətimizi də bolşevik və ermənilərdən xilas etdilər. Türk ali komandanlığı əvvəlcə Gəncə şəhərini özlərinə idarə mərkəzi qərar verdi. Həmin Gəncə ki, bolşeviklər onun zəbtinə nəhayət şövqlə hazırlaşırdılar. Lakin gəncəlilər bütün qüvvələrilə ordunu mühafizə və müdafiə etdilər. Gəncə şəhərinin möhkəm durması həm də Şəmkir davasında bolşeviklərin qabağını saxlamaqla türk ordusunun işini və hərəkati-hərbiyyəsini bir dərəcədə asanlaşdırmışdır... Türklərin nə qədər başları Bakının alınması ilə məşğul idi, Andranik vaxtında fürsət tapıb Qarabağda müsəlmanlara rəva gördükləri zülmü icra etdi. Mühasirəyə alınmış Qarabağ müsəlmanlarının əhvalı o qədər fənalaşmışdı ki, hətta binəvalara şirin su içməyi haram etmişdi. Bu səbəbdən müsəlmanlar azuqəsizliyə şor su içib yay fəsli zadəganlıq etmişlər. Türklər Bakını aldıqdan sonra bütün diqqətlərini Qarabağa sərf edib oranı mühasirədən azad etdilər. Türklər Qarabağ və Zəngəzur mahallarını daha tez xilas edərdilər, fəqət müttəfiq ordunun buraya gəlməsi türklərə Qarabağ mahalını büsbütün xilas etməyə qoymadı.\nBakıya daxil olmuş müttəfiq ordu komandanı general Tomson Andranikə bu məzmunda bir teleqram göndərdi: “Verilən məlumata görə, ermənilər Qarabağda müsəlmanlara qarşı zülmlər edirlər. Mən müttəfiq ordunun nümayəndəsi sifətilə məlum edirəm ki, ermənilərə söyləyəsiniz öz yerlərində rahat oturub, nizamsızlıq etməsinlər. Əgər mənim bu hökmümə əməl etməyib yenə də nizamsızlıq edilsə, o zaman bütün məsuliyyət sizin üzərinizə düşəcək. Xahiş edirəm bu teleqram sizə vüsul olduqda cavabını məlum edəsiniz ”.\nA.Ziyadxanlı ermənilərin 1918-ci ildə Bakıda törətdikləri mart hadisələri ilə bağlı yazır: “Bakıda 10 min Azərbaycan paytaxtının əlsiz-ayaqsız əhalisinin qanı axıdıldı. Təəssüf ki, bu qanlı faciədə başıpozuq rus soldatları da nədənsə birdən-birə dönüb, bolşevik oldu. Bəs o zamanda demokratiyanın böyük əsaslarını özlərinə şüar və iqtibas edən cənabları nərədə idi ki, paytaxtımızın küçələri fəhlə meyitləri ilə dolmuşdu. Aşkardır ki, erməni qoşunu bolşevik adı və bayrağından istifadə edib, milli ədavət üzərindən müsəlmanlara atəş açmışdı... Mart hadisəsinin bir illiyi münasibətilə martın 18(31)-də bütün millət matəm saxlayaraq şəhid olan ata, ana, bacı, qardaşlarının və diri-diri mıxlanmış körpə uşaqların ruhuna fatihə oxudular” .\nAzərbaycan beynəlxalq şəraitdəki mürəkkəblik və ziddiyyətlik AXC hökumətindən çox çevik xarici siyasət həyata keçirməyi tələb edirdi. Onun xarici siyasətinin başlıca istiqamətlərini Azərbaycanın müstəqilliyini qorumaq və inkişaf etdirmək təşkil edirdi. Bu məqsədlə o, dövlət strukturunda Xarici İşlər Nazirliyinin təşkilinə və onun işinin təkmilləşməsinə xüsusi diqqət verirdi .\nA.Ziyadxanlı bir müddət AXC-nin xarici işlər nazirinin əvəzi olaraq çalışmışdı. 14 aprel 1919-cu ildə Nəsib bəy Yusifbəyli AXC-nin dördüncü hökuməti kabinəsində Məhəmməd Yusif Cəfərov xarici işlər naziri, A. Ziyadxanlı isə onun müavini vəzifəsinə təyin edilmişdi. O, bu vəzifədə 1919-cu ilin avqust ayına kimi çalışmışdı.\nZaqafqaziya respublikaları arasında xüsusən də Azərbaycanla Ermənistan arasında ən çətin problem ərazi və sərhəd məsələsi idi. İngilis generalı Denikinlə Azərbaycanın Kubandakı nümayəndəsi C.Rüstəmbəyovun görüşünü təşkil etdi. Görüşdə iştirak edən Briqqs Denikinə və Rüstəmbəyov vasitəsi ilə AXC hökumətinə təklif edir ki, diplomatik nümayəndəliklər açılsın. General Denikin cavab verir ki, “Azərbaycanla diplomatik nümayəndəlik mübadiləsinə heç bir etirazı yoxdur”. Denikinin “Mən Sizin xalqın və onun hökumətinin Rusiyaya münasibətini bilmək istəyirəm” sözlərinə cavab olaraq C.Rüstəmbəyov cavab verir ki, “... Biz Rusiya ilə əlaqələri kəsmirik və əgər Rusiyanın hansıda səlahiyyəti, hamı tərəfindən tanınan xalq demokratik orqanı olursa, güman edirəm, mənim xalqım oraya gedər, orada iştirak edər və öz müqəddəratını təyin etmək hüququnu bəyan edər...” [7, s. 270-271].\nXarici işlər nazirini əvəzi A.Ziyadxanov Denikinlə söhbəti haqqında Azərbaycanın hökumətinin məlumatını alan kimi 1919-cu il iyulun 26-da Rüstəmbəyova şifrəli (1846 №-li) teleqram göndərdi. Onun əsas müddəaları belə idi:\n“Könüllü ordu ilə Azərbaycanın arasında diplomatik nümayəndəlik mübadiləsinə mənfi münasibət bəsləyirik. Bununla birlikdə, lazım gələndə könüllü ordunun komandanlığı ilə müxtəlif məsələlər üzrə danışıqlar aparmağa hökumətin heç bir etirazı yoxdur. Könüllü ordu isə, lazım olanda, Azərbaycan hökuməti ilə danışıqlar aparmağa özünün Bakıda ingilis komandanlığı nəzdində olan nümayəndəsi general Lazerevə tapşıra bilər”.\n“Könüllü ordu barədə mövqeyimiz belədir: qəti və möhkəm qərara gəlmişik ki, Könüllü ordu hissələri Azərbaycan Cümhuriyyətinin hüdudlarına buraxılmasın”.\nAzərbaycan hökuməti Rüstəmbəyovun müstəqillik məsələsində hökumətin prinsipial mövqeyi ilə uzlaşmayan fikrini (“Biz Rusiya ilə əlaqələri kəsmirik...”) pislədi və birmənalı bəyan etdi.\n“Qəti bilin, Azərbaycan xalqı öz Müəssislər Məclisindən başqa heç bir başqa məclisə getməyəcəkdir. Bizim hökumətimizin xətti belədir. Azərbaycanın müstəqilliyinə qəsd edən hər bir kəs, kim olursa-olsun, bolşevik, menşevik, denikinçi və s. fərqi yoxdur – Azərbaycanın düşmənidir”.\nZiyadxanovun cavabı iki baxımdan əlamətdardır.\n– Azərbaycan Xalq Cümhuriyyəti beynəlxalq vəziyyətdə ağlagəlməz çətinliklərə baxmayaraq və ingilis generalının vasitəçiliyinə məhəl qoymayaraq Denikinlə diplomatik mühit yaratmaq haqqında təklifini rədd edir. Denikinə münasibətdə müstəqil xətt yürüdür, real Denikin təhlükəsi qarşısında büdrəmir və başını itirmir, ləyaqət və şərəfini, həm də öz milli mənafelərini, həm də obyektiv olaraq Gürcüstanın maraqlarını qoruyur.\n– Rüstəmbəyova edilən “qəti...” xəbərdarlığı təkcə Rüstəmbəyov üçün ibrət dərsi deyildi. Bu, geniş planda Azərbaycanın müstəqilliyi və suverenliyi məsələsinə yanaşmaqda diplomatiyamızın, prinsipial məsələdə aydın, dürüst, dəqiq mövqe tərbiyə dərsi idi. Dövlət adamlarının təfəkküründə intizam, sözündə məsuliyyət aşılamaq dərsi idi.\nİki qonşu ölkə arasında diplomatik münasibətlərin yaradılması asan başa gəlmirdi; İran hakim dairələri 1828-ci ildə imzalanmış Türkmənçay müqaviləsində Şimali Azərbaycanı itirlilməsiylə razılaşmaq istəmirdilər. O vaxt Paris sülh konfransında çar Rusiyası tərəfindən işğal edilmiş torpaqları tələb etməsi təsadüfi hal deyildi. Belə bir vaxtda Azərbaycan suveren bir dövlət kimi dünya siyasi səhnəsinə qədəm qoymuşdu və bu, İran hakim dairələri üçün də gözlənilməz bi hadisə idi.\n1919-cu il iyulun 16-da AXC-nin Nazirlər Şurası İran hökuməti yanında diplomatik nümayəndəliyinin təsis olunması haqqında qərar qəbul etdi. 4 oktyabr tarixli qərarı ilə hökumət nümayəndəliyin ştatını təsdiq etdi. Tehranda nümayəndəliyin başçısı Adil xan Ziyadxanlı təsdiq edildi. Çar Rusiyasının keçmiş səfiri, sonra isə general Etter Azərbaycan nümayəndəsinin İrana gəlməsinə hər vasitə manə oldu. Lakin rus səfirinin hər sözünün İran hökuməti üçün qanun olduğu dövr artıq keçmişdi, onun sözünə artıq heç kəs məhəl qoymurdu. Azərbaycan nümayəndəsi Tehran hökuməti və İran şahı tərəfindən iltifatla qəbul edildi. İran şahı Tehran, Təbriz və başqa şəhərlərdə AXC-nin daimi rəsmi nümayəndəliklərinin yaradılması fikrinə razılığını bildirdi. Yerli azərbaycanlılar diplomatik heyətin gəlişi münasibətilə ziyafət verdilər [8, s. 192].\nAzərbaycanla İran arasında qarşılıqlı anlaşma yaranmağa başladı. Bu işdə Avropaya çıxan İran şahının 1919-cu il avqust ayının 16-da yolüstü Bakıda dayanması müsbət rol oynadı. Şah “mehriban qonaqpərvərlik üçün Azərbaycan hokumətinə minnətdarlıq” bildirdi. Bakıdan qatarla gedən İran şahını Adil xan Ziyadxanlı Batuma qədər müşayiət etdi. Yolda Ziyadxanlının İranın yeni xarici işlər naziri Firuz Mirzə Nüsrətüddövlə ilə də söhbətləri oldu .\n(Firuz Mirzə həm də Paris sülh konfransında İran nümyəndə heyətinin başçısı təyin olunmuşdu). İran şahının Bakıda gördükləri, eşitdikləri, Ziyadxanlının İran naziri ilə söhbətləri İran rəhbərliyində Azərbaycan haqqında obyektiv fikir yatarmağa təsir göstərmişdi.\nA.Ziyadxanlı 1919-cu il sentyabrın 23-də AXC-nin səlahiyyətli səfiri kimi İrana göndərildi və Azərbaycanın siyasətinə uyğun olaraq Tehranda diplomatik fəaliyyətə başladı. Adil xana səfirliyin açılması üçün 50 min manat, özünün yaşaması üçün isə 25 min manat pul ayrılmışdı [9, s. 50].\nAzərbaycan Xalq Cümhuriyyətinin İrandakı diplomatik heyətinin siyahısı aşağıdakı şəxslərdən ibarət olmuşdur.\n1. Ziyadxanlı Adil xan – 1918-ci il. Xarici işlər nazirinin müavini. 1919-cu ili noyabrından Tehran şəhərində diplomatik nümayəndə.\n2. İsrafil Müslümbəy – 1 aprel 1920-ci il. İrandakı diplomatik nümayəndəliyin birinci katibi.\n3. Məşədi Aslan – 1920-ci il. İrandakı nümayəndəliyin işçisi.\n4. Mirzə Ələkbər xan – 1920-ci il. İrandakı diplomatik nümayəndəliyin ikinci katibi.\n5. Mirzə İbrahim xan – 1920-ci il. İrandakı nümayəndəliyin katibi.\n6. Babayev Qulam Rza oğlu – 21 noyabr 19190cu il. İran hökuməti yanında diplomatik nümayəndəliyin kuryeri.\n7. Sadıqov Ələkbər – 7 noyabr 1919-cu il. İrandakı diplomatik nümayəndəliyin müavini.\n8. Rudzinski Myaaçeslav Stanislavrviç – 6 noyabr 1919-cu il. İrandakı diplomatik nümayəndəliyində katib. Ümumi şöbənin rəisi.\n9. Yusif xan – 1920-ci il. İrandakı diplomatik nümayəndəliyin təsərrüfat müdiri.\n10. Racavan Cabbar bəy – 20 noyabr 1919-cu il. İrandakı diplomatik nümayəndəliyin kargüzarı.\n11. Şükürov Ehtiyac – 17 dekabr 1919-cu il. İrandakı diplomatik nümayəndəliyin kargüzarı.\n12. Nerbalyo İvan – İrandakı diplomatik nümayəndəliyin kargüzarı. sürücüsü.\nİranın Azərbaycandakı diplomatik nümayəndəliyi\n1. İran hökumətinin nümayəndəsi – Məhəmmədxan Said ül-Vüzəra.\n2. İranın Lənkərandakı konsulu – Sadıqxan Sadü-dövlə .\n1920-ci il yanvar ayının 4-də AXC-nin İrandakı ilk səfiri A.Ziyadxanlının Tehrana gəlməsi ilə Azərbaycan nümayəndəliyi geniş fəaliyyətə başladı. Diplomatik nümayəndəliyə xas olan vəzifələrlə yanaşı, A.Ziyadxanın başçılığı ilə Azərbaycan nümayəndələri İranda yaşayan türklərin mədəni-maarif işinə yardım etməyə başladılar. Səfir xarici işlər nazirinə yazırdı ki, “Nümayəndəliyin maddi imkanı olmadığından o, ehtiyacı olan dul qadınlara və yetimlərə kömək etmək, türk dilində məktəb açmaq, türkcə qəzet nəşr etmək və s. işləri görə bilmir”. Bununla belə o yazırdı ki, xeyriyyə cəmiyyəti və Azərbaycan türkcəsini öyrədən cəmiyyətin yaradılması işinə başlamışdır. Bundan başqa, nümayəndəlik yerli soydaşlar arasında pulsuz olaraq ana dilində A.Ziyadxanlının “Azərbaycan: tarixi, ədəbiyyatı və siyasəti ” adlı kitabını yayırdı [8, s. 198].\nAzərbaycanla İran arasında diplomatik danışıqlar teleqraf, ticarər-gömrük, poçt sazişlərinin, hüquq, konsul konvensiyalarının və s. məsələlər ilə bağlı 8 müqavilə imazlanması da məhz Adil xan Ziyadxanlının səfirlik etdiyi dövrə, 1920-ci il martın 20-nə təsadüf edir .\n1919-cu ildə Bakıda A.Ziyadxanlı tərəfindən üstü yazılaraq Azərbaycan Cümhuriyyətinin İrandakı səfirliyinə təqdim etdiyi “Azərbaycan haqqında (tarixi, ədəbi və siyasi məlumat)” sənə (il) hicri-1388, miladi-1919, Bakı, hökumət mətbəəsində çap olunmuş əsərinin ərəb əlifbası ilə türkcə nüsxəsinin surəti vardır ki, səfirliyin möhürü ilə də təsdiq edilmişdir. Adil xan öz xətti ilə aşağıdakıları yazmışdır:\n21 mart 1920.\n“Novruz bayramı günü Azərbaycan Cümhuriyyətinin rəsmi surətdə tanınması və ilk dəfə olaraq Tehranda səfirliyin açılışı və bayraq qaldırmaq münasibətilə Azərbaycan səfarətinə yadigar olmaq üzrə verildi” (1, s. 3)\nBu barədə kitabın ön sözündə Adil xan ətraflı izah verərək yazmışdır: “... Vətənin mənafeyi və onun yolunda üzərimə düşəcək vəzifəsini düşünüb 1918-ci sənəsinin oktyabrının 30-cu günündə cavan Azərbaycan Cümhuriyyətinin xariciyyə nəzarəti işlərinin ifasına iqdam etdim. O gündən sonra məmləkətin daxilində və xaricində vaqe olmuş hadisələr, məni məmləkətimizin siyasi əhvalı xüsusunda bir məruzə təqdim etmək məcburiyyətində qoydu. Bu məruzənin hazırlanmasında keçmiş tarix aləminə də nəzər etmək məcburiyyəti olduğundan mənim məruzəm xalis siyasi şəkil almayıb, siyasət aləmindən savayı tarixi və ədəbi aləmlərdən də bəhs etməyə məcbur olduq...”. [1, s. 2]. Bu əsərin Azərbaycan Respublikasının İrandakı səfirliyində ərəb əlifbası ilə türkcə nüsxəsi vardır və səfirliyin möhürü ilə də təsdiq olunmuşdur.\nA.Ziyadxanlı 28 may 1918-ci ildə yazdığı “Qələmin uçuşu” əsərində İrana səfir təyin edilməsini belə təsəvvür etmişdir: “İran Şahənşahlığı yanında ilk Səfarətin iftixarı bu sətirlərin müəllifinə nəsib oldu. 15 yanvar 1920-ci il tarixində Tehrana daxil oldum. Ali dövlət rəhbərləri tərəfindən rəsmən qəbul edilərək öz etimadnaməmi təqdim edib, Azərbaycan Xalq Cümhuriyyətinin Kiyan paytaxtında ilk səfarətxanəsini təsis etdim və bununla da Tehranda yerləşən bütün səfirliklər, nazirliklər və siyasi nümayəndəliklərin sırasına daxil oldum” [2, s. 15].\nMəlum olduğu kimi, İrandakı Azərbaycan səfirliyi 28 aprel 1920-ci il tarixinədək fəaliyyət göstərmişdi. Azərbaycanı sovetlə işğal edəndən sonra A.Ziyadxanlı vəzifəsindən kənarda qaldı, İran Qacar dövlətindən siyasi sığınacaq alaraq orada vəkillik peşəsi ilə məşğul olmağa başladı. Çünki Azərbaycana qayıdacağı təqdirdə bolşeviklər onu da qardaşı İsmayıl xan kimi güllələyəcəkdilər [19, s. 192].\nAXC sovet işğalına məruz qaldıqdan sonra Adil xanın İranda qalması çox təbii görünməlidir. Çünki o zaman bir çox ölkələrdəki Azərbaycan səfirliyi, konsulları, müxtəlif siyasi nümayəndələri doğru addım atıb, akkreditə olunduqları ölkələrdən sığınacaq alaraq, bolşeviklərin bütün azadlıq mübarizlərinə tutduğu Azərbaycan Sovet Sosialist Respublikasına qayıtmadılar. Bununla əlaqədar “Qələmin uçuşu” əsərində A.Ziyadxanlı yazmışdır: “22 iyun 1921-ci ildə Şahənşahlıq yanında rəsmiyyətimi itirdim. Çünki ali dövlət bütün sovet respublikaları tərəfindən İran Şahənşahlıq hökuməti yanında təyin olunmuş təkcə bir nəfər nümayəndəni rəsmi surətdə qəbul etmişdi”.\nHəmin əsərdə özü haqqında yazdığı qeydlərdən məlum olur ki, vətənə qayıtmaq mümkün olmadığına görə İranda qalan Adil xan 1302-ci şəms ilində Tehranda bələdiyyə idarəsində, 21 Azər 1307-ci ildə İctimai Təminat Nazirliyinin kənd təsərrüfatı şöbəsində işləmiş, 7 aban 1308-ci ildə ana yurdu Təbrizə – Azərbaycan dəmir yolu və gəmiçilik işlərində işə göndərilmiş, təqribən bir il sonra Təbrizdən Tehrana qayıtmışdır.\nAdil xan “Azərbaycan” əsərində yazır ki, “1346-cı il cəmadi ül sani ayının 3-də (6 azər 1306-cı il) bazar ertəsi günü gündüz saat on üç-on beş dəqiqədə Nəcəfül Əşrəfdə Həzrət Əmir əl Möminin əleyhüssəlamın mübarək məqamının qarşısında qızım Mahrux ilə durub öz salamımı dünyanın bu böyük insanının ruhuna təqdim etdim. Doğrudan da, o dəqiqələr mənim həyatımda fövqəladə dəqiqələr idi. Hiss edirəm nur çiləyən ilə bir çeşməyə yaxınlaşmışam ki, oradakı minlərlə müqəddəs şölələr Əlinin (ə) ali sifətlərini aləmə yayır” [3, s. 25].\nO, yuxarıda adı çəkilən əsərinin 28-ci səhifəsində qeyd edir ki, “Bir zərrə şərafəti olan hər bir kəs gərək öz vətənini müqəddəs bilsin. Dünyada İsveç, Niyapol və s. kimi mənim vətənimdən qəşəng olan saysız-hesabsız yerlər olsa da, təsəvvürümdə Qafqaz kimi gözəl bir yer dünya üzərində yoxdur. Çünki bu torpaq mənim vətənim, atamın, əcdadımın vətənidir. İran (Təbriz) da anamın vətəni olduğu üçün o da mənim nəzərimdə əlbəttə ki, əzizdir”. Qeyd edək ki, Adil xanın anası Azər Humayun Təbrizdə doğulmuşdu, şahzadə Abbas Mirzə naibü-əs-səltənənin nəvəsi və şahzadə Bəhmən Mirzənin qızı idi.\nII Dünya müharibəsində sovet qoşunları İrana daxil olarkən sovet təhlükəsindən yaxa qurtarmaq üçün Adil xan Türkiyəyə mühacirət etmək məcburiyyətində qalır. Adil xan Türkiyədə də öz geniş ictimai-siyasi fəaliyyətini davam etdirmişdir. O, qısa bir müddətdə Azərbaycan haqqında dəyərli bir əsər yazmışdı. Xatirələr səpkisində yazılmış bu kitab professor Vilayət Quliyevin öz sözü ilə 1993-cü ildə “Şuşa” nəşriyyatı tərəfindən “Azərbaycan” adı  ilə çap edilmişdir.\nV.Quliyev Adil xan Ziyadxanlının şəxsiyyəti və fəaliyyətinə həsr etdiyi məqaləsində göstərir ki, A.Ziyadxanlı 1934-cü ildə Tehrandan İstanbula köçmüş, həyatının qalan hissəsini Türkiyədə yaşamış, Şəfi bəy Rüstəmbəyli, Xəlil bəy Xasməmmədli, Naqi Şeyxzamanlı, Hüseyn bəy Mirzə Camallı və başqaları keçmiş mübarizə yoldaşları ilə birlikdə mühacirətdə Azərbaycan davasına öz töhfəsini verməyə çalışmışdı . Zəngin biliyi və geniş həyat təcrübəsini türk gəncliyi ilə bölüşmək üçün İstanbul Universitetində dərs demişdi. Uzun və mənalı ömür yaşayan A.Ziyadxanlı – Cavad xanın kişi nəslindən olan sonuncu nəticəsi 1954-cü ildə İstanbulda vəfat etmiş və orada torpağa tapşırılmışdır. Qızı Mahrux xanım isə 1994-cü ilədək İstanbulda yaşamış və həmin il dünyasını dəyişərək, orada torpağa tapşırılmışdır. Hazırda Adil xanın qızının nəvəsi Leyla xanım İstanbulda yaşayır. Onun həyat yoldaşı isə general Həsənağa Bakıxanovun qızı Reyhana xanım idi.\nAdil xan Ziyadxanov. Azərbaycan (haqqında tarixi, siyasi və ədəbi məlumat), hicri 1338, miladi 1919, Bakı: (ərəb əlifbası ilə türkcə).\nAdil xan Ziyadxanov. Qələmin uçuşu. Azərbaycan kitabından. Bakı: 1993, bax: Tairan-e qələm. (Resaleyi əz noxostin-e nomayende-yi Cümhuri-ye Azərbaycan-e Ğəfğaz dər İran). Adil xan Ziyadxanov. Şap-e əvvəl, Tehran, 1381, 71 s.\nAdil xan Ziyadxanov. Azərbaycan. Bakı: 1993, 176 s.\nÇəmənzəminli Y.V. “Xarici siyasətimiz”. Bakı:Azərnəşr, 1993, 51 s.\nÇəmənzəminli Y.V. “Müstəqilliyimizi istəyiriksə...”. Bakı: Gənclik, 1994, 72 s.\nHüseyn Baykara. Azərbaycanın istiqlal mübarizəsi tarixi. Bakı: Azərnəşr, 1992,276 s.\nKöçərli T.Qarabağ(Qarabağ tarixinin saxtalaşdırılması əleyhinə).Bakı:Elm,2002,472s.\nNəsibzadə N. AXC-nin xarici siyasəti. Bakı: 1993; həmçinin bax: Cemil Hasanlı. Azerbaycan tarihi 918-1920. Türkiyenin yardımından Rusyanın işkalına kadar. Ankara, 1998 ; История дипломатии. Том 3, Москва, 1945\nMədətli E. Azərbaycan Cümhuriyyətinin İrandakı səfiri ilə bağlı məqalə haqqında // “Varlıq”, 22-ci il, yaz və yay, Tehran: 1379, s. 47-55\nQasımlı M. Azərbaycan Xalq Cümhuriyyəti Xarici İşlər Nazirliyinin şəxsi heyəti. Bakı: Azərbaycan Universiteti nəşriyyatı, 2002, 22 s.\nQuliyev V. Tarixdə iz qoyan şəxsiyyətlər. Bakı: Ozan nəşriyyatı, 2000\n12. Talıblı S.Ə. Azərbaycanın İrandakı səfiri Adil xan Ziyadxanlı/AMEA-nın Şərqşünaslıq İnstitutu, “Elmi Araşdırmalar” jurnalı. Bakı: 2006, № I-IV/8-ci buraxılış, s. 430-440:Talıblı S.Ə.Azərbaycanın İrandakı səfiri Adil xan Ziyadxanlı.Bakı-Təbriz. dünya azərbaycanlıların dərgisi. fevral 2006, № 2(5), s.27-31; Talıblı S.Ə.Azərbaycan Xalq Cümhuriyyətinin İrandakı səfiri Adil xan Ziyadxanlı Bakı “YOM”, Türk Dünyası Mədəniyyət dərgisi (Rüblük) 2(4),2006, s.80-93.\n13. Talıblı S.Ə. İsmayıl xan Ziyadxanlı və Azərbaycan-İran əlaqələri /Azərbaycan Dövlət Quruculuğu və Beynəlxalq Münasibətlər İnstitutunun elmi nəşri. “Dirçəliş-XXI əsr” jurnalı. Bakı: 2006, №8-9 (102-103), s. 231-236: Talıblı S.Ə.İsmayıl xan Ziyadxanlının siyasi və diplotaik fəaliyyətinə dairş Bakı Slavyan universiteti. İctimai-siyasi elmlər seriyasış Bakı: 2006, №1-2, с. 69-75; Talıblı S.Ə. Sübhan Talıblı.Ismayıl xan Ziyadxanlının Dumadakı siyasi və hüquqi fəaliyyəti haqqında.«Gənc Hüquqşünas» jurnalı.Bakı, № 05 (18) may 2006 s. 16-18; Sübhan Talıblı. Ismayıl xan Ziyadxanlının Dumadakı siyasi və hüquqi fəaliyyəti haqqında.«Gənc Hüquqşünas»jurnalı.№ 06 (19).\nآذربایجان خالق جمهوریتینین ایرانداکی سفیری عادیل خان زیادخانلی 12.\n(Azərbaycan Xalq Cümhuriyyətinin İrandakı səfiri Adil xan Ziyadxanlı) // “Varlıq”. Türkcə-farca kültürəl dərgi. Tehran: Yay 1384, № 145, s. 67-75\n15. Тадеусз Swietochowski. Müsülman Cemaatten Ulusal Kimlige Rus azerbaycanı 1905-1920. Birinci: 1988. (Türkcesi: Nuray Mert 295 sahifa).sah.72; bax: Russian Azerbaijan 1905-1920. The Shaping of National Identity in a Muslim Community. Cambridge University Press ,1985.\n16. Азербайджанская Демократическая Республика (1918-1920). Внешняя политика (Документы и материалы). Баку: 1998\n17. Сеидзаде Д.Б. Азербайджанские Депутаты в Государственной Думе России. Баку: 1991\n18. “Heyət-e Fouğalade-ye Ğəfğaziyy-yə”. Mozakerat və qərardadha-yi heyət-e ezamiyye-ye İran be Ğəfğaz təht-e sərporesti Seyyid Ziyaəddin Təbatəbai 1337-1338 (1919-1920). Mərkəz-e esnad və tarix-e diplomasi. Be kuşeş Rza Azəri Şəhrzayi, Tehran 1378; bax: “Heyət-e Fouğalade-ye Ğəfğaziyy-yə”. Əsnad və qərardadha-yi heyət-e ezamiyye-ye İran be Ğəfğaz təht-e sərporesti Seyyid Ziyaəddin Təbatəbai (1337-133 qəməri, 1919-1920 moladi). Tehran, dəftər-e motaleat-e siyasi və beynəlmoləli, 352 s.\nآذری شهرضائی، رضا، هیئت فوق العاده قفقازیه، اسناد و مذاکرات و قراردادهای هیئت اعزامی ایران به قفقاز تحت سرپرستی سید ضیاءالدین طباطباعی، 1338-1337 (1920-1919م)، مرکز اسناد و تاریخ دیپلماسی، دفتر مطالعات سیاسی و بین المللی، تهران، وزارت امور خارجه 1379،352 ص.\n19. Zöhrevənd Ə. Əvvəlin səfir-e Cümhuri-ye Demokratik-e Azərbaycan dər İran (1918-1920), fəslname-yi tarix-e rəvabe-te xarici, nəşriyye-ye əsnad və tarix-e diplomasi. Vəzarət-e omur-e xarici-ye Cümhuri-ye Eslami-ye İran, sal-e dovvom, şomare-ye 3, tabestan 1379, Tehran\n20. Kavə Bəyat. Tufan bər fəraz-e Ğəfğaz. Neqahi be monasebat-e məntəğe-yi İran və cümhurihaye Azərbaycan, Ərmənestan və Qorcestan dər dovre-yi noxoste esteqlal 1918-1921. Mərkəz-e esnad və tarix-e diplomasi. Tehran, 1380, 458 s.\n(بیات، کاوه، توفان بر فراز قفقاز، نگاه به مناسبات منطقه ای ایران و جمهوری آذربایجان، ارمنستان و گرجستان در دوره نخستین استقلال، 1921-1918، مرکز اسناد و تاریخ دیپلوماسی (وزارت امور خارجه)، تهران، وزارت امور خارجه، 1380، 458 ص.\nAMEA-nın Şərqşünaslıq İnstitutunun elmi işçisi, Bakı Slavyan Unversitetini müəllimi,\nDr. Sübhan Ələkbər oğlu Talıblı


Bina evi - 3 otaqli menzil Satilir - Yasamal r. 18 mərtəbənin 7-ci mərtəbəsində ümumi sahəsi 137 kv.m - BizimEmlak.Az\nHesen Bey Zerdabi 86\nYasamal r. 18 mərtəbənin 7-ci mərtəbəsində ümumi sahəsi 137 kv.m olan 3 otaqlı əla təmirli mənzil satılır. Mənzilin avanqard üslubda təmir olunmuş və dizayn verilmişdir. Təmirdən sonra mənzildə yaşayış olmayıb. Mənzilin qazı,suyu,işığı daimidir. Mənzilin istilik sistemi Kombidir. Binada 2 sürətli lifti, yeraltı və yerüstü maşın dayanacağı, və 24 saat mühafizə xidməti


Bakupost.az - "Bir il ərzində çox qapı döymüşəm” - Oksana yeni işindən danışdı\n15:01 / 13 İyun 2022\n"Bir il ərzində çox qapı döymüşəm” - Oksana yeni işindən danışdı\n“Elə istedadlı gənclərimiz var ki, kölgədə qalırlar. Özləri də hara getməli, nə etməli olduqlarını bilmirlər. Belə gənclər üçün “M Teatr”da şəraitin yaranması çox gözəldir”.\nBu sözləri hind rəqslərinin mahir ifaçısı, aktrisa Oksana Rəsulova Bakupost.az -a açıqlamasında deyib.\nO, teatrların önəmini qeyd edib:\n“Çox təəssüflənirəm ki, sənətə aktyorluqla başlasam da, kino ilə davam etdim. Amma gərək teatrla davam edərdim. Çünki teatr aktyorluğun bünövrəsidir. Teatrı çox sevirəm. Uşaqlıqdan teatra baxıram. Çünki bunu valideynlərim mənə öyrədib. Daim Azərbaycanda olan tamaşalara gedib baxıram. Son bir ildə teatra əl atıb təhsilimi təkmilləşdirmək, təcrübə yığmaq istəyirdim. Bir il ərzində çox qapı döydüm, təkliflər də aldım. Vidadi Həsənov (“M Teatr”ın yaradıcısı – red.) bunu mənə təklif edəndə çox kövrəldim. Sanki mənzilimi tapdım. Biz Vidadi müəllimlə bir serial paylaşmışıq. O, 2017-ci ildə Xəzər TV-də yayımlanan “Lal yuxu” serialında atamı canlandırıb. Mən lal qız obrazında idim. Amma Vidadi müəllimi burada daha yaxından tanıdım. Vidadi Həsənovun adı böyük hərflərlə yazılmalıdır. O, peşəkar aktyordur. İndiyə kimi mənimlə bu cür çalışan nə rejissor, nə də aktyor olub. O, öyrətdiyini demir. O deyir ki, istedadını özünün görməyini istəyirəm. Məhz bu teatrda olduğum üçün qürur duyuram. Bizim tamaşamız olacaq. Məşqlər davam edir.\nBizim səhnələşdirdiyimiz pyes “Maraqlı fiqur və siçan qadın”dır. Onu oynamaq üçqat çətindir. Belə tip teatrların zövqü ondadır ki, uzaqdan baxdıqda aktyoru 20 faiz hiss edə bilirsən, amma yaxından baxanda aktyorun hər cizgisini görürsən və hiss edirsən”.\nAktrisa gənclərin teatra yanaşması ilə bağlı da danışıb:\n“İndi gənclər sanki özlərini tapmayıblar. “TikTok”da aktyorluqlarını göstərirlər. Bizim teatrda kastinq də keçirilir. İnsanlar kastinqdən keçib teatra daxil ola bilərlər. Ən əsası da həmin gənclərin Vidadi müəllimdən bu şansı almasıdır. Elə gənclərimiz var ki, onların istedadı var, amma kölgədə qalırlar. Özləri də hara getməli, nə etməli olduqlarını bilmirlər. Belə gənclər üçün bu şəraitin yaranması çox gözəldir.\nBu mənim həyatımda yenilikdir. 2014-cü ildə Hindistanda “Rac Kapur” studiyasında da müsabiqə teatrlaşdırılmış səhnələr idi. Orada bizim qulaqcığımız var idi. Onunla səsimizi normallaşdırırdıq. Amma burada səsini özün tənzimləməlisən. Hər bir tamaşadan sonra rəylərin çox yaxşı olacağına inanıram”.


"Kitab müsabiqələrinin əvvəlcədən müəyyənləşdirlimiş qalibləri olur"\n2021, 20 Oktyabr, çərşənbə, Bakı vaxtı 17:03\nYazarklub.com-un ilk müsahibi yazıçı, publisist və rejissor Orxan Fikrətoğludur.\n- Bu günlərdə yeni bir sayt - ədəbiyyat portalı olan yazarklub.com istifadəyə verilir.\nPortalın yaradıcıları öz fikrini çatdırmaq istəyən gənc yazarlardır. Necə fikirləşirsiniz, bu gün gənclərin sözünə ehtiyac varmı və ümumiyyətlə, gənclər nə isə deyə bilərlərmi?\n- Təbii ki, mütləq gənclərin fikrini eşitmək lazımdır və mütləq gənclər nə isə deyə bilərlər. Əslində elə gənclər də deməlidirlər.\nAzərbaycan elə bir məkan, elə bir coğrafiyadır ki, burada çox təəssüf, dəyərlər sistemi daimi inkişaf eləməyib.\nMəsələn, Füzuli, Kərbəla, İslam ovqatında, Nəsimi hürufilikdə, Şah Xəndan tamam başqa ovqatda, Hüseyn Cavid turançılıqda, Mirzə Cəlil inqilabi-demokrat ruhunda, Əhməd bəy Ağayev, Əli bəy Hüseynzadə Füyuzat məktəbində yazıb-yaradıblar. Bunların hərəsinin öz dəyərlər sistemi var: yaxşı nədir, pis nədir, dünyanı necə görmək lazımdır, intellektual zirvə haradır.\nVə çox təəssüf ki, bunların hərəsi bir mədəniyyətin, bir düşüncənin sınırı içində formalaşıb. Amma davamlı olaraq, bütöv olaraq bunların heç biri Azərbaycan düşüncəsi tarixinə aid deyil. İrana, Osmanlıya, Rusiyaya və ya elə bu regiona aid olsalar da, heç biri sırf Azərbaycana aid olmayıblar.\nOna görə də mən gənclərə ümidliyəm. Daha konkret desəm, onlardan üç şey gözləyirəm və çox xahiş edirəm ki, bunları eləsinlər.\nBirincisi, “Quran”ı, nəhayət ki, Azərbaycana adaptə edə bilsinlər. Çünki gərək, biz bilək ki, dinimizin mahiyyətində nə durur və bu nə dindir.\nÇox böyük dini alimlərimiz olsa da, mən bu fikirdəyəm ki, “Quran” Azərbaycanda hələ də olduğu kimi qəbul olunmayıb.\nİkincisi, Azərbaycan düşüncə tarixini bir kitab şəklində dəyərlər kontekstində çap etsinlər və bilsinlər.\nXeyir nədir, şər nədir, azərbaycanlı necə yaşamalıdır, təfəkkür tərzi nədir, düşüncəsinin parametrləri haraya qədərdir - dövlətçilikdirmi, vətənpərvərlikdirmi, irfandırmı...\nTəsəvvür edin ki, bütün bunlar hələ boşdur.\nDeməli, birincisi, dini reforma, ikincisi, etnik reforma, üçüncüsü isə, bütün bu daşlaşmış dəyərlər sistemini sındırıb, əvəzində çox yeni, Azərbaycanı xilas edə biləcək əxlaq, düşüncə qoymaq.\nBu gün Azərbaycanda iki real düşüncə mövcuddur. Bir, Sovet elitasının düşüncə tərzindən yaranmış təfəkkür tərzi.\nMəsələn, yazılar, teatr, hətta ictimai-siyasi proseslərin gedişi daha çox sovet məmurlarının əxlaqındadır. Və ikinci, hansısa kənar təsirlərdən yaranmış psevdomədəniyyət.\nMəsələn, televiziyalardan gördüyünüz şoular, ifrat, muzdlu, məddah jurnalistika, və ya peşədən kənar dili, təhkiyəsi olan nəsr nümunələri. Bunların heç biri Azərbaycanı xilas edə bilməz.\nÇox qəribədir ki, bu psevdomədəniyyətin fonunda keçən əsrin 60-70-ci illərində yazılmış yazılar belə şedevr kimi görünür. Çünki, bu gün heç nə yaranmır axı.\nGənclərin boynuna o düşür ki, hər iki mifi sındıraraq çox yeni düşüncə tərzi qoysunlar.\nVə mən gənclərə inanıram!\n- Bu inamı formalaşdıran konkret adlar deyə bilərsinizmi? Yəni, bu gün yazanlardan kimləri oxuyanda sizdə belə inam yaranır?\n- Mən konkret ad demək istəmirəm.\nOxumuşam, ədəbiyyat var. Ad deməmək səbəbim odur ki, bu qütbləşmiş, bir-birinə düşmən kəsilmiş dəstəciklərin fonunda olmaq, onlara qatılmaq, içlərində görünmək istəmirəm.\nMənim üçün bir Azərbaycan ədəbi prosesi və bu prosesin istedadlı nümayəndələri var.\nHarada olmağından asılı olmayaraq - Yazıçılar Birliyində, ikinci, üçüncü, beşinci cəbhədə, fərqi yoxdur, istedadlıdırsa, Azərbaycan ədəbiyyatına xidmət edirsə, mən onu qəbul edirəm.\nBu gün isə həqiqətən belələri var. Bəlkə də hələ “ad” olmayıblar, amma buna çox yaxındırlar. Mən belə hesab edirəm ki, hətta onlar bizdən çox istedadlıdırlar.\nÇünki, bizim dövrümüz elə oldu ki, ədəbiyyatdan çox, vətəndaşlığımızın arxasınca getməli olduq. Məsələn, mən ədəbiyyatı atıb televiziyaya savaşmağa, mücadilə etməyə getdim ki, cəmiyyəti maarifləndirim.\nHəmin bu müddətdə dərvişcəsinə oturub yazımı yazsaydım, bəlkə də daha çox şey əldə edərdim.\nHələ gec deyil, eləyəcəyəm. Amma hər halda, indi yaşım qırxı keçib. Amma bu günün 20-25 yaşlı gənclərinin əlində daha çox imkan var, onlardan çox şey gözləyirəm.\nHə, yaxşı xatırladım, gənclərdən bir xahişim də var, qoy, Ceyms Coysun “Uliss” əsərini öz dilimizə tərcümə etsinlər. Ceyms Coysu bilməyəni mən yazıçı kimi qəbul etmirəm. Bütün Avropa Coysu yüksək dəyərləndirir.\nBir də, Marsel Prustun “İtirilmiş zamanın axtarışında” romanı da mütləq tərcümə olunub Azərbaycan oxucusuna təqdim olunmalıdır.\n- Deyirsiniz ki, ədəbiyyatı atıb televiziyaya getdiniz. O zaman deyə bilərsiniz, niyə bu gün televiziya kanallarımızın demək olar ki heç birində sırf ədəbiyyatla, ədəbiyyatın təbliği ilə bağlı verilişə rast gəlmirik?\n- Çox təəssüf... Mən özüm də çox istərdim. Şəxsən məndən asılı bir şeydirsə, məndə belə proyektlər hazırdır.\nMəsələn, “Azərbaycan şeir antologiyası”, “Azərbaycan nəsr antologiyası”, “Gənc şair və yazıçılarla dəyirmi masa”... Amma bunlar reytinq vermədiyindən efir üzü də görmür.\n- Yəni mümkün deyilmi ki, televiziyalar ədəbiyyat naminə reytinqə əhəmiyyət vermədən heç olmasa bir veriliş efirə versinlər?\n- Bilirsiniz, mən bunu müsahibələrimin birində demişəm. Azərbaycanı yalnız pulundan keçməyi bacaran teleprodüserlər və naşirlər xilas edə bilər.\nƏgər Avropada teleprodüser, naşir xeyriyyəçi olmasaydı, bu gün bir Coys haqqında danışa bilməzdik. Çünki Coysun kitabı nə öz dönəmində, nə də bu gün satılır. Servantes, Kafka, Kamyu da həmçinin, reytinqə cavab verməyən yazıçılardır.\nBu gün mənim “Gərək qala” proyektim də o vəziyyətdədir. Cəmi beş faiz insan - elita baxır o verilişə. Bəs biz niyə o beş faiz insanın marağını tapdalamalıyıq?!\nPulundan keçən teleprodüserlər olsa, siz dediyiniz verilişlər də ola bilər.\nƏks təqdirdə, gələcəkdə heç televiziyada orxanlar da olmayacaq. İndi elə bil mamontlar kimi beş-altı nəfər qalmışıq.\n- Bu gün kütləviliyinə görə televiziya ilə yetərincə mübarizə apara bilən İnternet məkan formalaşıb. Müasir yazıçı və şairlərimizi, hətta sizdən də yaşlı nəslin nümayəndələrini bu məkanda, sosial şəbəkələrdə görə bilirik. Bəs siz niyə o məkanda yoxsunuz?\n- Mən köküm Seyid Yəhya Bakuvidən, Şirvanşahlardan gələn Xəlvətiyyə dərvişi ruhunda bir adamam. Mənə elə gəlir ki, mən neohürufistəm, neosufistəm.\n- Bəs bütün bunları internetdə təbliğ etmək olmazmı?\n- Sevmirəm o məkanı. Fellini deyib ki, televiziya bütün sənətlərin kanalizasiyasıdır. Mənə elə gəlir ki, internet televiziyanın kanalizasiyasıdır.\nBir saniyənin içində sənin çılpaq, intim, intellektual, elitar fikirlərinə birdən-birə bir milyon insan qoşula bilirsə və o bir milyonun içində müxtəlif təbəqələrdən, müxtəlif səviyyəli, hətta orta məktəb təhsili olmayan şəxslər ola bilərsə, hansı normal müzakirədən söhbət gedə bilər?\nOrada elə şeylər yazılar ki, xətrimə dəyə bilər, əsəbləşərəm. Mən əsəblərimi qoruyuram.\nÇünki, yadımdadır, mənim Azadlıq radiosunun saytında bir hekayəm çıxmışdı, eşşəklə bağlı...\n- “Xrestomatik əhvalat”...\n- Bəli. Mən istərdim ki, o hekayənin ətrafında peşəkar bir müzakirə getsin, ədəbiyyatşünas münasibəti olsun, peşəkar şərhlər verilsin. Amma orada...\nHekayə tamam başqa məzmun daşıyır və birdən biri daxil olub yazır ki, “bəlkə o eşşəyin əvəzinə dəvə olsun.”\nBu cür min nəfər adam ora daxil olub yaza bilər, hamısına cavab yaza bilmərəm axı.\nMən inanmıram ki, bu yenilik elitar sənət yaratsın. Əksinə, bu, elitar sənəti kütləviləşdirəcək, bazar yaradacaq.\nNəsimi bazarda şeir deyə bilər? Nəsimi təkkə əxlaqlıdır axı. Şərq, şərq ədəbiyyatı tamam başqa aləmdir, sirdir...\n- Şərq ədəbiyyatı demişkən, niyə müasir ədəbiyyatda şərq yazarlarına nadir hallarda rast gəlinir?\n- Çox təəssüf, belədir...\nYadıma uşaqlıq, gənclik dövrümü saldınız. Bizim dinlədiyimiz Pink Floydun fəlsəfi musiqisi, oxuduğumuz Kamyunun “Yad”ı, Lao Tzinin daosizm fəlsəfəsi, tipimiz hər şeydən təcrid olunmuş, tənhalaşmış insan idi. Xəlil Cəbranı, Məhfuzu, fransız havalı ərəb nəsrini çox sevirdik.\nSon dövrlərdə ərəb özəlliyi bəlkə də neft bumu, iqtisadiyyatlaşma ilə bağlı elə bir kateqoriyaya keçdi ki...\nBu gün İran kinosundan və son zamanlar da Türkiyə kinosundan başqa heç bir Şərq sənətindən, xüsusilə ərəb sənətindən danışmaq olmaz.\nMənə elə gəlir ki, onlar siyasətdə və iqtisadiyyatda çox səhvlər etdilər. İnkişaf etdilər deyə, düşünməyə vaxtları olmadı, əvəzində Dubay yaratdılar.\nBu gün İranda da, Türkiyədə də yeni dalğa yaranır. Məsələn, Orxan Pamukun siyasi tərəfini bir kənara qoysaq, çox böyük yazıçıdır.\n- Bu gün Azərbaycanda bir neçə ədəbiyyat müsabiqələri keçirilir. Məsələn, Milli Kitab Mükafatı...\n- Anlamıram bu müsabiqələri.\nMənə çox süni görünür. Məncə, hər təşkil olunmuş tədbirin, təşkilatın əvvəlcədən müəyyən etdiyi qaliblər olur, özlərinin sevdikləri və sevmədikləri insanlar var. Dediyim odur ki, ədəbiyyat obyektiv olmalıdır.\nOla bilsin ki, bir gənc söyüş söyür, tərbiyəsizlik edir, amma istedadlıdır, onu qəbul etmək lazımdır axı. Bu gün “sən mənləsən”, “filankəs onunladır” kimi fikirlər Azərbaycan ədəbiyyatını axsadır.\n- Bu gün gənc yazarlar üçün maarifləndirici qurumlar da var. Məsələn, Bakı Slavyan Universitetində yaradılmış “Yaradıcılıq fakültəsi” və ya Mədəniyyət və Turizm Nazirliyinin təşkil etdiyi “Gənc Ədiblər Məktəbi”. Bu təşkilatlardan sizə dərs demək, mühazirə oxumaq kimi təkliflər, dəvət gəlib?\n- Mən Bakı Slavyan Universitetində Jurnalistikada dərs deyirəm. Amma siz deyən yerlərdən dəvət gəlməyib. Çox sevinirəm ki, belə şeylər təşkil olunur.\nMənim şübhələndiyim prizli müsabiqələrdənsə, təhsil verən, nə isə öyrədən təşkilatlar daha yaxşıdır.\nTəkcə Azərbaycandan deyil, xarici ölkələrdən də, məsələn, Rusiyadan, Türkiyədən, İrandan, Avropadan, Amerikadan yazıçı və şairlər dəvət etmək, seminarlar təşkil etmək olar. Biz də bilərik ki, nə yazmaq lazımdır. Çünki çoxdandır dünya ilə əlaqəmiz də itib.\nAllah vaxt və güc versə, mən özüm də çox istərdim dərs demək.\n- Konkret nəyi öyrətmək istərdiniz gənclərə?\n- Peşəkarlığı. Mən özüm Jurnalistikada bir neçə ildir dərs deyirəm. Orada da məhz bunu öyrətməyə çalışıram. Publisistikanın janrlarını, priyomlarını.\nMəsələn, məqalə janrında mütləq induksiya-deduksiya nəzəriyyəsi – ümumidən xüsusiyə keçid olmalıdır. Neçə vaxtdır “Zorxana”da yaratdığım Xeybər belə obraz idi, ümumidən yaranmış xüsusi obraz.\nVə ya məqalədə sonda gəlinən nəticə. Siz son zamanlar hansı məqaləni göstərə bilərsiniz ki, orada sonda gəlinmiş ağıllı nəticə olsun?\nÜmumiyyətlə bizdə nə janrlar var, nə jurnalist tədqiqatı deyilən bir şey. Mən dərslərimdə məhz bunları öyrədirəm. Buna da çox sevinirəm.\nÇünki onlar gördüklərini götürsələr, çox pis aqibət olar. Məsələn, mənim efirdə danışdığım dildə nəsr yazmaq olmaz. Amma bu gün yazırlar.\nMən gənclərə onu başa salmaq istəyirəm ki, ədəbi dil elit dil olmalıdır, dilin qrammatikası, xüsusiyyətləri var. Fərdi üslub isə başqa şeydir.\nBu çərçivələrdə fərdi üslubu yaratmaq lazımdır. Məsələn, Əkrəm Əylisli ədəbiyyata “və” bağlayıcısını gətirdi.\nOna qədər cümlələri bu şəkildə bağlamaq yox idi. Onun isə bunu etməyə, əsas da maraqlı şəkildə etməyə gücü çatdı. Kiminsə dili quru ola bilər, bu onun fərdi üslubudur.\nAmma savadsızcasına yazmaq, tutaq ki, bir cümlədə beş dənə fel işlətmək doğru deyil.\nƏdəbiyyatda birincisi, peşəkarlıq, ikincisi masştablılıq - böyük miqyas olmalıdır. Kiçik hekayədə də böyük ərazi götürülməlidir.\nTəbii ki, söhbət düşüncə ərazisindən gedir. Üçüncüsü isə, bildiyimiz kimi, hekayə insanın daxili ovqatının mənzərəsidir. O daxili ovqatı da çox dəqiq detallarla açmaq lazımdır.\nMəsələn, Q.Q. Markesin “Yüz il tənhalıqda” əsərində sonda Ramedios uçanda zivədən əski götürür.\nƏgər o bunu etməsəydi, mən heç vaxt onun uçduğuna inanmazdım. Amma əskini götürməsi elə canlı detaldır ki, ona inanmalısan. Bax, əsl nəsr budur, detalları ilə işlənmiş.\n- Hal-hazırda nə yazırsınız?\n- Ən axırıncı yazdığım hekayə idi ki, çapa vermişəm. Yeri gəlmişkən, çap məsələsi də indi mənim üçün çox çətin olub. Çünki, bilmirəm, indi hansı qəzet, hansı sayt oxunur.\nBir də, Ənvər paşa haqqında kinossenari yazıram. Dünyanın ən böyük iki avantüristlərindən biri Ənvər paşa idi, o biri də Lenin.\nTəsəvvür edin ki, Ənvər paşa Leninə Orta Asiyada sosializm yaradacağını deyir. Atatürk ona ölüm hökmü vermişdi. Çünki onlar ikisi də bir qadını seviblər.\nQadın isə Ənvər paşaya qismət olub, Atatürkə yox. Ənvər paşa Orta Asiyada sosializm adı ilə Basmaçı hərəkatını yaradır. Səkkiz il mübarizə aparır, sonda isə bir cibində “Quran”, o birində isə sevdiyi qadının şəkli 30-40 minlik orduya qarşı müharibədə həlak olur.\nBu ssenariyə Türkiyədə film çəkiləcək. Əslində Ənvər paşa həm Türkiyə, həm Orta Asiya, həm də Azərbaycan üçün çox böyük şəxsiyyətdir.\nO, türk dövlətlərini birləşdirməyə çalışıb. 1921-ci ildə Azərbaycana gələrkən onu elə qarşılayıblar ki, hələ indiyə qədər azərbaycanlılar heç kimi o cür qarşılamayıblar.\n- “Əmim” hekayənizdə çox sevdiyim bir ifadə var: “Feli olmayan sifətsiz dünyanı xüsusi isim kimi görmək”. Bu kontekstdən baxsaq, bu gün Azərbaycan necə görünür?\n- “Nöqtə” desəm, yəqin səhv eləyərəm. Məncə, vergül.\n- Yəni, davamı gələcək?\n- Gələcək, əlbəttə, gələcək. Biz ölüb-dirilən, çox istedadlı xalqıq. İçimizdə o qədər böyük dəyərlər, o qədər istedad var ki. Allahlar şəhəri, peyğəmbərlər şəhəridir bura. İsa peyğəmbərin həvarisi Müqəddəs Varfolomey burada qətlə yetirilib, Museyi-Kazımın qızı burada dəfn olunub. Buranın ovqatı, aurası, insanı bir siyasi sınırda öldürüləsi şey deyil ki. SSRİ bizə neyləyə bildi ki? Uzaqbaşı, 1937-ci ildə nə qədər insan apardı. Amma o ruh bizdə qaldı.\n- Elə bir mövzu var ki, yazmaq istəyirsiniz, amma fikirləşirsiniz ki, vaxtı çatmayıb.\n- Hə, o mənada Orxan Fikrətoğlu mövzular qəbristanlığıdır. O qədər mövzu var ki, işləməyə nə vaxtım var, nə yerim.\nYerim yoxdur deyəndə, elə başa düşməyin ki, ağlayıram.\nAllaha çox şükür ki, qalmağa yerim var, amma yazmaq üçün şərait lazımdır ki, oturub yazasan. Bilirəm ki, otursam, daha durmayacağam ayağa. Mənim müəllimim deyirdi ki, yaradıcılıq qırx beşdən başlayır.\nYəni, qırx beşə kimi yaşamalısan, qırx beşdən sonra yaşamaqdan yorulacaqsan, bax, onda yazmalısan. Bu mənada, hələ mən qırx beşə kimi nə isə yazıb ortaya çıxara bilmişəm.\nAllah ömür versə, qırx beşdən sonra çox şey yazmaq istəyirəm. İçimdə çox maraqlı mövzular var.\nÜmumiyyətlə, mənim bütün yazılarımda həmişə çevrilmə anı olub. Bir anın içində insanın dəyişməsi, nurlanması, müqəddəsləşməsi... Mənim üçün məhz o an maraqlıdır.\nMüsahibəni hazırladı: Şəbnəm Xeyrulla\nXüsusi olaraq “Yazarklub.com” üçün


2 Salnamələr 6 - Müqəddəs Bibliya [Azərbaycan Müqəddəs Kitab 1878]\n2 Salnamələr 6\nO zaman Süleyman dedi: «Rəbb istədi ki, qatı qaranlıqda məskən salsın.\nMən Sənin üçün uca bir məbəd tikdim ki, Sənin əbədi yaşayacağın yer olsun».\nPadşah dönüb bütün İsrail camaatına xeyir-dua verdi. Bu zaman bütün İsrail camaatı ayaq üstə durmuşdu.\nPadşah dedi: «İsrailin Allahı Rəbbə alqış olsun ki, atam Davuda Öz ağzı ilə dediyini Öz əli ilə yerinə yetirdi. O söyləmişdi:\n“Mən xalqımı Misir torpağından çıxartdığım gündən bəri bir məbəd tikmək üçün İsrailin heç bir qəbiləsindən şəhər seçməmişdim ki, adım üstündə olsun. Xalqım İsrail üzərində hökmdar olmaq üçün bir adam da seçməmişdim.\nİndi isə adım orada olsun deyə Yerusəlimi seçmişəm və xalqım İsrail üzərində hökmdar olmaq üçün Davudu seçmişəm”.\nAtam Davudun ürəyində İsrailin Allahı Rəbbin adına bir məbəd tikmək istəyi var idi.\nLakin Rəbb atam Davuda dedi: “Sən yaxşı eləmisən ki, Mənim adıma bir məbəd tikmək niyyətinə düşmüsən.\nAncaq məbədi sən tikməyəcəksən, sənin belindən gələn oğlun Mənim adıma məbəd tikəcək”.\nRəbb vəd etdiyini yerinə yetirdi: belə ki mən atam Davudun yerinə qalxdım, Rəbbin dediyi kimi İsrail taxtında oturdum və İsrailin Allahı Rəbbin adına məbəd tikdim.\nSandığı oraya qoydum. Rəbbin İsrail övladları ilə bağladığı əhd onun içindədir».\nSüleyman Rəbbin qurbangahı önündə, bütün İsrail camaatının qarşısında durub əllərini göyə açdı.\nO, tuncdan uzunluğu ilə eni beş qulac, hündürlüyü isə üç qulac olan bir kürsü düzəldib həyətin ortasına qoymuşdu və indi onun üstündə dururdu. Bütün İsrail camaatı önündə diz çöküb əllərini göyə açdı.\nSüleyman dedi: «Ya Rəbb, İsrailin Allahı! Nə göydə, nə də yerdə Sənin kimi Allah yoxdur. Sən bütün ürəkləri ilə yolunla gedən qullarına əhdini və lütfünü saxlayırsan.\nSən qulun atam Davuda verdiyin vədə əməl etdin, Öz dilinlə söylədiyini bu gün Öz əlinlə yerinə yetirdin.\nYa Rəbb İsrailin Allahı, indi də qulun atam Davuda dediyin sözə əməl et. Özün söyləmişdin: “Sən yolumla getdiyin kimi oğulların da qanunuma görə əməl edərək öz yollarına diqqət edərlərsə, İsrail taxtında sənin nəslindən bir kişi əskik olmayacaq”.\nEy İsrailin Allahı Rəbb, indi qulun atam Davuda dediyin sözü təsdiq et!\nLakin, doğrudan da, Allah yerdə, insanların yanında yaşayarmı? Sən göyə və göylərin göyünə sığmazsan, o ki qaldı mənim tikdiyim məbədə!\nAncaq Sən bu qulunun duasına və yalvarışına nəzər sal, ya Rəbb Allahım, bu gün onun önündə etdiyi fəryadı və duanı eşit.\nQoy Sənin nəzərin gecə-gündüz bu məbədin üstündə olsun. Bu yer barədə Sən demisən ki, adını orada qoyursan. Qulunun buraya üz tutub etdiyi duanı eşit.\nBu yerə tərəf dua etdikləri vaxt Öz qulunun və xalqın İsrailin yalvarışlarını Sən eşit, göydən – Öz məskənindən eşit və bağışla!\nƏgər bir adam öz yaxınına qarşı günah edərsə və ondan and içmək tələb olunarsa, o da gəlib bu məbəddə, Sənin qurbangahın önündə and içərsə,\no vaxt Sən göydən eşit və belə et, qulların üzərində hökm et: əməlini öz başına döndərərək müqəssiri ittiham et və təqsirsizə salehliyinə görə bəraət ver.\nƏgər xalqın İsrail Sənə qarşı günah etdiyi üçün düşmən önündə məğlub olsa və onlar təkrar Sənə dönüb adını dillərinə gətirsələr və bu məbəddə Sənə yalvarıb fəryad etsələr,\no vaxt Sən göydən eşit və xalqın İsrailin günahını bağışla, onları yenə özlərinə və atalarına verdiyin torpağa qaytar.\nƏgər xalqın Sənin önündə günah etdiyi üçün göy bağlanıb yağış yağmayan vaxt bu yerə tərəf dua edərək adını dillərinə gətirsələr və Sən onlara bəla göndərdiyin vaxt öz günahlarından dönsələr,\no vaxt Sən göydə eşit, qullarının və xalqın İsrailin günahını bağışla və gedəcəkləri doğru yolu onlara göstər. Xalqına irs kimi verdiyin torpağına da yağış göndər.\nƏgər ölkədə aclıq, vəba olarsa, səmum küləyi ya kif, çəyirtkə ya bitki qurdu olarsa, əgər düşmən onları ölkənin hər hansı bir şəhərində mühasirəyə alarsa – hansı bəla, hansı xəstəlik olursa-olsun –\nkimsə tərəfindən yaxud da bütün xalqın İsrail tərəfindən bir dua və yalvarış olarsa, hər kəs öz bəlasını və dərdini bilib bu məbədə tərəf əllərini açsa,\no vaxt Sən göydən – Öz məskənindən eşit və bağışla. Ürəyini bildiyin hər adama bütün əməllərinə görə əvəz ver, çünki insan ürəklərini yalnız Sən bilirsən.\nTa ki onlar atalarımıza verdiyin torpaqda yaşadıqları bütün günlər boyu Sənin yolunla getmək üçün Səndən qorxsun.\nƏgər xalqın İsraildən olmayan yadelli də uzaq ölkədən gəlsə, Sənin böyük adın, qüdrətli əlin və uzanan qolun barədə eşidib bu məbədə tərəf dua etsə,\no vaxt Sən göydən – Öz məskənindən eşit və yadellinin Sənə fəryad etdiyi hər şeyi et ki, yer üzünün bütün xalqları da Sənin adını tanısın, xalqın İsrail kimi Səndən qorxsun və tikdiyim bu məbədin Sənin adınla çağırıldığını bilsin.\nƏgər xalqın göndərdiyin yolla düşmənlərinə qarşı müharibəyə çıxsa və Sənin seçdiyin bu şəhərə tərəf, Sənin adına tikdiyim məbədə doğru üz çevirib Sənə dua etsə,\nSən göydən onların dualarını və yalvarışlarını eşit, onların tərəfində ol.\nƏgər onlar önündə günah etsələr – çünki günah etməyən insan yoxdur – Sən qəzəblənib onları düşmənə təslim etsən və düşmən onları əsir edib yaxın ya uzaq torpağına aparsa,\nonlar əsirlikdə olduqları ölkədə ürəklərini döndərib tövbə etsələr və Sənə dua edərək “biz günah və haqsızlıq etdik, pislik etdik” desələr,\nonların əsir olunub aparıldığı ölkədə bütün ürəkləri və canları ilə Sənə tərəf dönsələr, atalarına verdiyin torpağa, seçdiyin şəhərə və adına tikdiyim məbədə tərəf üz tutub Sənə dua etsələr,\no vaxt Sən göydən – Öz məskənindən onların dua və yalvarışlarını eşit və onların tərəfində ol. Sənin önündə günah edən xalqını bağışla.\nİndi, ey Allahım, Sənə yalvarıram, bu yerdə edilən duanı gözlərin görsün və qulaqların eşitsin.\nYa Rəbb Allah, qüvvənin rəmzi olan sandığınla birgə,Gücün rəmzi olan sandığınla birgəİstirahət edəcəyin yerə qalx.Ya Rəbb Allah, kahinlərin zəfərinlə əhatə olunsun,Möminlərin xeyirxahlığına görə sevinsin.\nYa Rəbb Allah, məsh etdiyindən üz döndərmə,Qulun Davuda göstərdiyin məhəbbətini yada sal».


İnsanların yayda maska taxmasından imtina oluna bilər? - AÇIQLAMA » Gundelik-Baku.Com\nArtıq 1 ildən çoxdur ki, pandemiya şəraitində yaşayırıq. Pandemiya şəraitinə uyğun olaraq uşaqdan böyüyə hər kəs maskadan istifadə edir. Maska bizim gündəlik həyatımıza daxil olan əsas faktorlardan birinə çevrilib.\nPandemiyanın ilk başlarında maskanın yalnız qapalı məkanlarda istifadəsi lazım idisə, artıq bir neçə müddətdir açıq havada da maska taxılması şərtdir. Havalar isindikcə açıq havada maskadan istifadə edilməsi getdikcə çətinləşir. Hətta bu insanların səhhətində problemlər də yarada bilər.\nBəzi ölkələrdə məsələn, Çexiyada mayın 10-dan maskaların məcburi şəkildə taxılması ləğv edilib. Maskalardan yalnız insanların çox olduğu yerlərdə, eləcə də daxili otaqlarda, sosial məsafənin gözlənilməsində çətinlik yaranan məkanlarda istifadə ediləcək.\nMaraqlıdır bütün bunları nəzərə alaraq ölkəmizdə açıq havada, məcburi şəkildə maska taxılması ləğv oluna bilərmi?\nTibb elmləri doktoru, professor Adil Qeybulla Modern.az-a maska taxmaq və onunla düzgün rəftar edilməsini karantin davranışlarının əsas şərtlərindən biri olduğunu söyləyib:\n“Bununla yanaşı bəzi paradoksal vəziyyət var. Qapalı yerlərdə, iaşə müəssisələrində, restoranlarda insanlar maskasız otururlar. Lakin çıxandan onlardan maska taxmaq tələb olunur. Bu absurd bir haldır. Əslində isə əksi olmalıdır. Ümumiyyətlə, iaşə müəssisələrinin hansısa formada fəaliyyət göstərməsi üçün konkret qayda-qanuna riayət edilməlidir. Yəni burada məsafə gözlənilməsi, giriş- çıxışların dezinfeksiyası, həmin yerlərin yaxşı havalanması əsas faktorlardandır”.\nA.Qeybulla istənilən qapalı məkanın, iaşə müəssisələrinin və ictimai nəqliyyatların yoluxma üçün əsas mənbələrdən biri olduğunu qeyd edib:\n“Ona görə də qapalı məkanlarda maska taxılması şərtdir. Çexiyada verilən qərarın daha düzgün olduğunu hesab edirəm. Qərarlar əsasən dünya Səhiyyə Təşkilatının tövsiyyələri əsasında verilir. Ayrı-ayrı ölkələr bu qərarlara əməl edərək pandemiyanın gedişini nəzarətdə saxlayırlar. Yəqin ki, biz də müəyyən ölkələr tərəfindən sınaqdan keçmiş qərarları versək, daha yaxşı olar. Hər halda istənilən bir qərar düşünülüb verilməlidir”.\nAçıq havada maska taxmaq tələbi ləğv edilir? - AÇIQLAMA\nBütün qapalı və açıq məkanlarda maska məcburidir\nABŞ-da açıq havada maska taxmaq tələbi aradan qaldırılıb\nAçıq havada tək gedirsinizsə, maska taxmaya bilərsiniz - TƏBİB-dən AÇIQLAMA + Video\n“Açıq havada maska taxmaqmı effektivdir, yoxsa taxmamaq?”\nElektrikli maska satışa çıxarıldı - QİYMƏTİ\nBu ölkədə maska qadağası ləğv edildi\nSəhiyyə Nazirliyinin rəsmisindən karantinlə bağlı ŞAD XƏBƏR: maska, fitnes...


İlham Əliyev Nizami rayonunda – FOTO — Axtarırıq.Biz\nİlham Əliyev Nizami rayonunda – FOTO\nİlham Əliyev Nizami rayonunda – FOTO Prezident yenidənqurma işləri ilə tanış olub.Azərbaycan Prezidenti İlham Əliyev Bakının Nizami rayonundakı Mikayıl Əliyev küçəsində aparılan yenidənqurma işləri ilə tanış olub. Oxu.Az-ın məlumatına görə, “Azəravtoyol” Açıq Səhmdar Cəmiyyətinin sədri Saleh Məmmədov dövlət başçısına məlumat verib ki, paytaxtın Heydər Əliyev prospekti ilə Babək prospektini birləşdirən, Heydər Əliyev adına Bakı neft emalı zavodunun, Milli Gimnastika Arenasının, habelə əhalinin istifadəsində olan kütləvi tədbirlərin keçirildiyi çoxsaylı obyektlərin yerləşdiyi və nəqliyyatın intensiv hərəkət etdiyi Mikayıl Əliyev küçəsi uzun illərdir təmir olunmayıb.\nBildirilib ki, görülən işlər çərçivəsində “Azəravtoyol” ASC tərəfindən küçədə yağış-kanalizasiya sularının axıdılması üçün 2 kilometrdən artıq yeni sistem qurulub. Küçə boyunca yağış suları üçün barmaqlıqlar qoyulub, kommunikasiya xətlərinin dəmir-beton yataqları hündürləşdirilib, baxış lyükləri yenilənib.\nBununla da Mikayıl Əliyev küçəsində səth suları problemi köklü şəkildə aradan qaldırılıb.\nUzunluğu 2800 metr, hərəkət hissəsi 4-6 zolaqlı olan yolun yenidən qurulması zamanı köhnə asfalt örtüyü təmizlənib, zəruri yerlərdə yol yatağı bərkidilib və küçəyə yeni asfalt-beton örtüyü döşənib.\nYenidənqurma işləri çərçivəsində küçə boyu hər iki istiqamətdə yeni piyada səkiləri yaradılıb, işıqlandırma sistemi qurulub. Bununla da şəhərin mərkəzi ilə 450 min nəfərdən çox əhalinin yaşadığı 8-ci Kilometr, Əhmədli və Günəşli qəsəbələri arasında nəqliyyat əlaqəsi xeyli yaxşılaşıb. Prezident İlham Əliyevin diqqətinə çatdırılıb ki, paytaxtın Nizami rayonunun Çobanzadə küçəsi də əsaslı təmir olunub. Uzunluğu 2340 metr olan küçəyə yeni asfalt-beton örtük döşənib, avtobus dayanacaqları quraşdırılıb.\nBundan əlavə, Naxçıvani küçəsinin də əsaslı təmiri başa çatıb. Uzunluğu 840 metr olan küçənin eni genişləndirilərək 9 metrə çatdırılıb. Yeni asfalt-beton örtüyü çəkilən küçədə bütün infrastruktur yüksək səviyyədə qurulub.\n04.05.2016 33 News ←Dostlarınla paylaş


Yığma sabah toplanışa başlayır » Football-plus.az\n18 apr 20:16idman\nYığma sabah toplanışa başlayır\nFamil Ağayev: “Federasiya komandaların sayını 6-7-yə çatdırmaq istəyir”\nBeləliklə, qadın voleybolçular arasında daha bir ölkə çempionatına yekun vurduq. 2017/18 mövsümü istər kəmiyyət, istərsə də keyfiyyət sarıdan son 10 ilin ən zəif birinciliyi oldu. Cəmi 4 komandanın mübarizə apardığı yarışda “Azərreyl” deyə-gülə çempionluq sevinci yaşadı. Titulunu çox rahat qoruyan Famil Ağayevin komandası yalnız son turda məğlubiyyətin nə olduğunu bildi. “Azəryol”un xələfi olan “Abşeron” əsasən çimərlik voleybolundan gələn oyunçuların liderliyi fonunda gümüş medal qazandı. Əslində AVF hər iki komandaya ciddi müqavimət göstərə bilərdi. Ancaq Ayşən Abduləzimovanın mövsüm ərəfəsində zədələnməsi planları pozdu. Bu azmış kimi, yığmanın əsas toppaylayıcısı Kristina Yaqubova da sıradan çıxdı. Belədə Adnan Kistakın komandası bürünc medalla kifayətləndi. Heyətinə görə ən gənc kollektiv olan “Lokomotiv” isə fiaskoyla üzləşdi. Vüqar Əliyevin yetirmələrinin təsəllisi son turda AVF üzərində qələbə oldu.\nMövsümün son oyunundan (“Abşeron” – “Azərreyl”) əvvəl Famil Ağayevdən müsahibə götürdük. Həm çempionu çalışdıran, həm də yığmada məşqçilik edən gənc mütəxəssislə qadın voleybolunun bugünkü durumu və gələcək planlar ətrafında danışdıq.\n- Mövsüm ərəfəsində çempionatın belə asan keçəcəyini gözləyirdinmi?\n- Açığı, yox. Çünki “Abşeron”a 4 legioner gəlmişdi. Anastasiya Bessonova kimi güclü oyunçuları var idi. Təəssüf ki, onlar gec yığışdı. Bu da bizim işimizə yaradı. Bütün oyunları rahat oynadıq. “Abşeron” da pis çıxış etmədi. Amma bu komandanın müəyyən gücü var. “Azərreyl” bu il bir addım öndə idi. Düzdü, bizdə də güclü legionerlər yox idi. Biz də təlim-məşq toplanışına gec başlamışdıq. “Çağırış” kubokunda ilk oyunda buna görə uduzduq. Gecikmə yığmanın Avropa çempionatında çıxış etməsiylə bağlıydı. Onsuz da milli olan yerdə klub mənim üçün həmişə arxa planda olur. Mənim üçün əsas yığmadı. Çox gecikdik. Əvvəlcə cəmi 7 oyunçu var idi. Avrokubok oyunları üçün başqa klublardan voleybolçuları müvəqqəti icarəyə götürdük. “Ştiinta” ilə oyunda bəxtimiz gətirmədi. Rəqibə qalib gələ bilərdik. Çempionatı 4 komanda ilə başa vurduq. Buna da şükür etmək lazımdı. İnşallah, növbəti mövsümlə bağlı planlar böyükdü. Federasiya komandaların sayını 6-7-yə çatdırmaq istəyir. Millinin uğur qazanması üçün voleybolçular mövsümboyu oynamalıdı. Bunun üçün də çempionatın səviyyəsi yüksək olmalıdı. Növbəti mövsümdən avrokuboklarda iki klubumuzun çıxış etməsini istəyirik. Hər şey yolunda getsə, inşallah, gələcəkdə yaxşı olacaq. Bu il pis-yaxşı çempion olduq. Titul qazanmağı hamı istəyir. Bu nəticəyə görə sevinirəm. Daha çox komandanın iştirak etdiyi turnirdə və gərgin oyunlarda qalib gələndə daha çox sevinirsən. Daha çəkişməli oyunlar olmasını istərdim.\n- Mövsüm ərəfəsində ən yaxşı yerli oyunçuların “Lokomotiv”də olduğunu söyləmişdiz. Ancaq bu komanda autsayder oldu…\n- Nəzərə alaq ki, heyəti gənclərdən qurulub. Onlardan dərhal uğur gözləmək doğru olmaz. Yaxşı mübarizə apardılar. 5-6 oyun gərgin keçdi. 15-16 yaşlı qızların indi nəticə verməsi mümkün deyil. Növbəti mövsümdən bu voleybolçulardan müxtəlif klublara oyunçular gedəcək. Hazırda “Lokomotiv”in missiyası oyunçu yetişdirməkdi. Amma Vüqar Əliyevdən çox şey asılıdı. Bəlkə növbəti mövsüm heyəti qorumağı fikirləşib, heç kimə oyunçu vermədi. Hər şey ola bilər.\n- Növbəti mövsüm “Azərreyl”də heyət sıfırdan yığılacaq?\n- 7-8 ildi bu klubda işləyirəm. Hər il belə olub. Heyət əsaslı şəkildə dəyişir. Ötən mövsüm 8, bu mövsüm isə 10 yerli oyunçumuz vardı. 3 il əvvəl “Azərreyl”də ən yaxşı halda iki-üç yerli voleybolçu oynayırdı. Polina Rəhimova və Odina Bayramova kimi oyunçular da indi legioner həyatı yaşayır. Məcbur olub gənc oyunçulardan heyət qurduq. Yerliləri növbəti mövsüm üçün kollektivdə saxlamaq istəyirəm. Bəzi zonalarda boşluqları doldurmaq üçün isə legioner almağa məcburuq.\n- Builki legionerlərdən nə dərəcədə razı qaldız?\n- Düzdü, heç biri ulduz deyil. Ancaq Svetlana Dorsmanla Anna Dovqopolyukdan çox razı qaldım. Təkcə oyunla iş bitmir. İntizam da nəzərə alınır. Bütün bunlara kompleks yanaşsaq, ümidlərimi doğrultdular. Onlarla işləmək rahatdı. Onlardan nə istədiyimi başa düşürlər.\n- Mövsümün kəşfi kimi hansı voleybolçunun adını çəkə bilərsiz?\n- “Abşeron”da çıxış edən ukraynalı blokçu Yekaterina Kalçenko çox xoşuma gəldi. Yerlilərdən Anastasiya Bessonovanı gələcəkdə “Azərreyl”də görmək istərdim. 4-cü zona hücumçusu gənc və perspektivli voleybolçudu. Amma hər şey mənim istədiyim kimi olmur. Növbəti mövsümdə klubların sayı artsa, bütün güclü yerli oyunçuları “Azərreyl”ə cəlb edə bilmərəm. Çünki bildiyiniz kimi, ölkə çempionatında limit var. Oyun zamanı meydanda üç yerli voleybolçu olmalıdı. Belədə yerlilər bu il olduğu kimi komandalara balanslı paylanmalıdı.\n- Yekaterina Jidkova son illər ölkə daxilində parlayan voleybolçulardandı. Ancaq hələ də yığmada nadir hallarda meydana çıxır. Bu mövsüm necə təsir bağışladı?\n- İkinci mövsümdü rəhbərliyim altında oynayır. Onun potensialı böyükdü. Solaxay hücumçudu. Millidə Polina Rəhimova daim oynayır. Bəzən Katyanı çox kölgədə qoyur. Bu da Jidkovaya pis təsir edir. Həmişə Polinanın oynaması onu sındırır. Onunla bu haqda dəfələrlə danışmışam. Bütün oyunçulara demişəm ki, siz bu gün yox, sabah üçün oynayın. “Azərreyl”də özünü göstərib, növbəti mövsüm ölkə xaricindən təkliflər ala bilərsən. Belədə güclü çempionatlarda çıxış etmək imkanı yaranacaq.\n- İndi isə keçək yığmaya. Valeriya Məmmədova mövsüm bitəndən sonra karyerasını başa vuracağını demişdi. Onun ən azı dünya çempionatında oynamaq imkanı var?\n- Onun komandada olması böyük güvəndi. O, meydana çıxanda bilirik ki, topun qəbulunda, müdafiədə ciddi problem olmayacaq. Onun varlığı komanda üçün böyük dəstəkdi. Mundialda çox güclü qrupa düşmüşük. Hətta deyərdim ki, “ölüm qrupu”du. Çox istərdim ki, Valeriya DÇ-də oynasın. Elə hamı bunu istəyir. Düşünürəm ki, Məmmədova komandanı tək qoymaz. Qarşımızda böyük hədəf var. Bu hədəfə çatmaq üçün onun köməyi bizə çox lazımdı.\n- Bu mövsüm əksər yığma üzvləri legioner həyatı yaşadı. Hansı voleybolçularımız üçün 2017/18 “voleybol ili”ni uğurlu saymaq olar?\n- Demək olar ki, milli üzvlərinin bütün oyunlarını izləmişəm. Hər görüşdən sonra da statistik göstəricilərinə nəzər salmışam. Bu il ən çox Yana Kulanın çıxışı xoşuma gəldi. “Bəylikdüzü”nün heyətində olduqca məhsuldar çıxış etdi. Düzdü, Polinanın da göstəriciləri yaxşı olub. Ancaq Rəhimovanın heyətində yer aldığı “Fənərbaxça” Çempionlar Liqasında uğurlu çıxış etmədi. Polina enişli-yoxuşlu qrafik cızdı. Odina pis başladı. Komandaya uyğunlaşdıqdan sonra yüksəlişə keçdi. Alyona Həsənova və Anastasiya Qurbanovanın Fransa çempionatındakı göstəriciləri yaxşıdı. Mənə çatmayan Yelizaveta Səmədovanın İtaliyada oynamaması oldu. Düzdü, məşqçinin işinə qarışmaq olmaz. Çox istərdim ki, A seriyasında oyun təcrübəsi qazansın.\n- Mövsümü boşa verməsi DÇ-dəki çıxışına mənfi təsir göstərə bilər?\n- Əlbəttə. Belə güclü çempionatda oynaması ona böyük təcrübə qazandıracaqdı. Ancaq Liza mövsümboyu ehtiyatda qaldı. Ona görə çox pis oldum. Bəlkə də bir az zəif komandaya gedib, daim oynamağa üstünlük verməliydi. Bu, onun üçün daha yaxşı olardı. Çünki 10 məşqdənsə, 1 oyun daha üstündü.\n- Alyonanın “artırması” üçün Fransa çempionatı nə dərəcədə münasib birincilikdi?\n- Əsas odu ki, Həsənova daim oynayır. Alyona “Fənərbaxça”, İtaliyanın istənilən nəhəng klublarında oynaya biləcək potensiala sahibdi. Hücumlarını deyə bilmərəm, ancaq hazırda dünyanın ən yaxşı 4-5 blokçusundan biridi. Bəlkə növbəti mövsümdən daha iddialı komandada çıxış edəcək.\n- Bu yay yığmamız Qızıl Avropa Liqasında çıxış edəcək. Faiq Qarayev optimal heyətə şans verəcək, yoxsa gənclərlə təcrübəlilərin sintezini quracaq?\n- Aprelin 18-də millinin təlim-məşq toplanışı başlayacaq. Hələ heyətlə bağlı məsələ sual altındadı. Zədəli voleybolçularımız var. Onların müalicə olunub, sırf dünya çempionatına yetişdirilməsi mümkündü. Bəziləri isə Avroliqada oynaya bilər.\n- Hazırda kimlərin zədəsi davam edir?\n- Ayşən Abduləzimova, Kristina Yaqubova və Oksana Kiselyova zədəlidi. Üçünün də durumu eynidi. Avroliqanı, çox güman, buraxacaqlar. Ancaq onları mundiala kimi hazır vəziyyətə çatdırmaq olar.\n- Yaqubovanın yoxluğunda əsas toppaylayıcımız Şəfaqət Həbibova olacaq. Bu voleybolçu nə dərəcədə “artırıb”?\n- İnkişaf var. Sadəcə, sabit oynamır. Onunla həmişə danışıram. Özü də bunun fərqindədi. Əlavə məşqlər də edir. Hələ sabitliyi qoruya bilmir. Bunsuz isə mümkün deyil. Kristina çatdırmasa, Şəfaqət DÇ-də əsas heyət üzvü olacaq. Elə məhz buna görə mövsümboyu onu oynatdım ki, daha da “artırsın”.\n“Azərreyl” yenilgisiz bitirə bilmədi “Azərreyl” növbəti çempionluğa gedir “Azərreyl” vahid lider oldu “Azərreyl”də iki gənc voleybolçu Famil Ağayev ÇL-dəki çıxışdan razıdı


Oxu.az - Rusiyalılar Ukrayna-Belarus sərhədində “İsgəndər” raketləri yerləşdiriblər\nRusiya qoşunları “İsgəndər-M” operativ-taktiki raket komplekslərini Belarusda, Ukrayna sərhədindən 50 km aralıda yerləşdirib və Rusiya-Ukrayna sərhədi yaxınlığında mövqelərini möhkəmləndirirlər.\nBu barədə Ukrayna Silahlı Qüvvələri Baş Qərargahının mayın 24-də verdiyi məlumatda bildirilir.\nBelarus Silahlı Qüvvələrinin bölmələri Brest və Qomel vilayətlərində, Belarus-Ukrayna sərhədinin Volın və Polissya istiqamətlərində yerləşib.\nSeversk istiqamətində isə Rusiya Bryansk və Kursk vilayətlərində Ukrayna-Rusiya sərhədinin müdafiəsinin gücləndirilməsi və Ukrayna qoşunlarının başqa istiqamətlərə keçməsinin qarşısının alınması istiqamətində tədbirləri davam etdirir.\nPoqar beynəlxalq avtomobil keçid məntəqəsi və Bryansk vilayətinin Sluçevsk qəsəbəsi ərazilərində də oxşar hallar müşahidə olunur.\nXatırladaq ki, bir ay əvvəl, aprelin 24-də ruslar Ukrayna sərhədindən 60 km aralıda, Rusiya Federasiyasının Belqorod vilayətində, Slobojan istiqamətində “İsgəndər-M” OTRK buraxılış qurğularını yerləşdirmişdilər.